“Saya fikir sesiapa yang mulakan perang ini akan dapat menamatkannya" - Zelensky

KIEV, 24 April - Presiden Ukraine Volodymyr Zelensky menegaskan beliau terbuka untuk sekali lagi mengadakan pertemuan dengan pemimpin Rusia Vladimir Putin dalam usaha untuk menamatkan perang.“Saya fikir sesiapa yang memulakan perang ini akan dapat menamatkannya,” katanya pada sidang media di stesen metro di tengah-tengah ibu negara Ukraine.Beliau berkata tidak gentar untuk bertemu Putin jika ia akan membawa kepada perjanjian damai antara Rusia dan Ukraine.“Dari awal lagi, saya telah bertegas untuk mengadakan perbincangan dengan Presiden Rusia,” kata Zelensky.“Bukan saya mahu (bertemu dia), tetapi saya perlu berjumpa dengannya untuk menyelesaikan konflik ini dengan cara diplomatik."Kami mempunyai keyakinan terhadap rakan kami, tetapi kami tidak mempunyai keyakinan terhadap Rusia," tambahnya.Menurut Zelensky, Setiausaha Negara Amerika Syarikat, Antony Blinken akan melawat Kiev pada Ahad. Setiausaha Pertahanan AS Lloyd Austin juga akan melawat, katanya kepada media. Ia akan menjadi lawatan rasmi pertama oleh pegawai kerajaan AS sejak pencerobohan 24 Februari.Bagaimanapun, seorang pegawai Jabatan Negara AS enggan mengulas.-AFPSementara itu, Presiden Ukraine Volodymyr Zelensky mengkritik keputusan Setiausaha Agung Pertubuhan Bangsa-Bangsa Bersatu (PBB), Antonio Guterres untuk melawat Moscow, sebelum menuju ke Kiev.Keputusan itu tegas beliau, adalah tidak adil dan tidak logik.

(Zelensky berucap pada sidang akhbar dengan media antarabangsa di stesen metro, di Kiev / FOTO AFP)

Sebaliknya, Guterres perlu ke Ukraine terlebih dahulu, untuk melihat penduduk di negara itu, akibat pencerobohan.Zelensky juga mengulangi amaran bahawa Kiev akan memutuskan rundingan jika Moscow membunuh tentera Ukraine di pelabuhan Mariupol.

Beliau bersedia melakukan penukaran terhadap tentera Ukraine yang mempertahankan bandar itu dalam apa jua cara bagi menyelamatkan mereka yang kini berada dalam situasi yang berisiko akibat dikepung.Pegawai Ukraine pada Sabtu menuduh Rusia menggagalkan percubaan baru untuk memindahkan orang awam dari Mariupol.Zelensky berkata bahawa hari ini adalah salah satu hari yang paling sukar sejak permulaan pengepungan Rusia di bandar itu pada awal Mac.Zelensky juga berkata lapan orang terbunuh, manakala 18 yang lain cedera dalam serangan Rusia di pelabuhan Laut Hitam Odessa.-AFP


Menganggap pilihan raya kali ini amat penting, rakyat Perancis di AS dan Kanada tidak lepas peluang

AMERIKA SYARIKAT, 24 April - Rakyat Perancis di Amerika Syarikat dan Kanada berpusu-pusu ke tempat mengundi pada pusingan kedua Pilihanraya Presiden Perancis.Ia dilakukan pada Sabtu sehari sebelum pengundian di tanah air mereka.Lebih 130,000 ekspatriat Perancis berdaftar untuk mengundi di Amerika Syarikat manakala lebih 100,000 di Kanada.Pada pusingan pertama hanya 30 peratus pengundi yang layak di daerah mengundi Washington yang turut melibatkan lima negeri berdekatan.Bagi seorang pengundi dia tidak melaksanakan tanggungjawabnya pada pusingan pertama yang diadakan dua minggu lalu namun berpendapat pusingan kedua adalah lebih penting.

Pada pusingan pertama pengundi Perancis di Amerika Syarikat memilih Emmanuel Macron dengan margin besar berbanding Marine Le Pen.Di Montreal, Kanada pula lebih 67,000 warga Perancis didaftarkan untuk mengundi di bandar berkenaan.Macron dan pencabar dari parti sayap kanan Le Pen telah melancarkan kempen yang cukup getir.Ramai berpendapat keputusan undi dijangka lebih sengit berbanding ketika mereka bertembung lima tahun lalu.


KHARKIV, 24 April - Sekurang-kurangnya 3 lagi terkorban manakala 7 lagi cedera diserang tentera Rusia.Serangan menyasarkan kawasan kediaman di Kharkiv, Ukraine.Pihak berkuasa Ukraine berkata, tentera Rusia melancarkan serangan udara di kawasan kediaman berkenaan mengakibatkan beberapa bangunan rosak.

(Bangunan kediaman yang musnah akibat serangan udara/AFP)

Menurut kerajaan, 22 perkampungan di rantau Kharkiv dikawal oleh Rusia.Gabenor Kharkiv, Oleh Synye-hubov berkata, 700 terbunuh di bandar terbabit sejak peperangan bermula.40 daripadanya merupakan kanak-kanak, dan lebih banyak lagi disyaki tertimbus di bawah runtuhan.Jelasnya, Presiden Rusia, Vladimir Putin mahu mengambil alih Kharkiv sekiranya mereka mula menunjukkan kelemahan untuk mengatasi Rusia.Bagaimanapun, tentera Ukraine tetap berpegang teguh dengan pendirian mereka untuk melindungi kedaulatan negara.


Sri Lanka sasar kemasukan pelabur asing untuk pulihkan ekonomi

COLOMBO, 24 April- Sri Lanka sedang mencari pelabur yang boleh membawa masuk lebih AS$2 bilion dolar Amerika ke dalam bank pusat.Menteri Kewangan, Ali Sabry berkata dalam beberapa bulan akan datang keadaan akan menjadi lebih sukar buat rakyat negara itu.Memetik laporan agensi berita Xin Hua, Ali berkata keadaan semakin getir dan Sri Lanka perlu menarik pelaburan dalam dolar Amerika Syarikat ke dalam bank pusat.Tambahnya, kerajaan sedang berbincang dengan beberapa negara untuk mendapatkan dana berkenaan secepat mungkin."Jika usaha itu berjaya dan wang masuk ke bank pusat, ia akan membantu menghentikan kejatuhan nilai dan menstabilkan mata wang rupee," kata kenyataan itu.Minggu lalu, kerajaan Sri Lanka memutuskan untuk menangguhkan sementara pembayaran balik semua hutang sehingga ia mempunyai program penstrukturan semula hutang yang teratur dan konsensual yang disokong oleh Tabung Kewangan Antarabangsa (IMF).


Zelensky mahu jumpa Putin, demi perdamaian

KIEV, 24 April- Presiden Ukraine, Volodymyr Zelensky sekali lagi bertegas mahu satu pertemuan diatur dengan pemimpin Rusia, Vladimir Putin dalam usaha untuk menamatkan perang.Jelas Zelensky kepada media, siapa yang dahulu mulakan peperangan, hanya dia sahaja yang boleh menamatkannya.Beliau turut menambah tidak takut untuk bertemu Putin sekiranya ia akan membawa kepada perjanjian damai antara kedua-dua negara.Sejak awal, Ukraine telah bertegas untuk mengadakan perbincangan demi menyelesaikan konflik dengan cara diplomatik.Zelensky turut mengulangi amarannya bahawa mereka akan memutuskan rundingan jika Rusia membunuh tentera Ukraine yang tinggal di pelabuhan Laut Hitam Mariupol yang terkepung.Menurut beliau, kali terakhir mereka berhubungan dengan askar Mariupol adalah sejam yang lalu.


Seorang maut, tiga cedera gempa bumi di Bosnia

SARAJEVO, 23 April - Seorang wanita maut dan sekurang-kurangnya tiga lagi cedera selepas gempa bumi berukuran magnitud 5.7 melanda Bosnia-Herzegovina pada Jumaat.Gempa bumi berlaku kira-kira pukul 11.07 malam waktu tempatan itu turut menggegarkan Balkan termasuk Crotia, Serbia dan Montegegro."Seorang wanita berusia 27 tahun ditemui di bawah runtuhan selepas batu besar dari cerun bukit runtuh menimpa sebuah rumah di Stolac."Susulan gempa itu mangsa sudah meninggal dunia ketika dibawa ke hospital," katanya."Sementara itu, tiga mangsa mengalami kecederaan di kepala dan ada yang lain dirawat bagi kesan calar dan tangan terseliuh ketika melarikan diri dari rumah semasa gempa bumi berlaku."Ada mangsa turut mengalami kecederaan ringan di kepala akibat objek terjatuh atas rumah dan mereka dibenarkan keluar wad selepas menerima rawatan," katanya.

(Gempa bumi turut menggegarkan Balkan termasuk Crotia, Serbia dan Montegegro semalam/FOTO Twitter)

Gempa bumi berukuran 6.4 magnitud pada 29 Disember 2020 di wilayah Petrinja, berhampiran ibu kota Croatia, Zagreb, mengorbankan tujuh orang dan memusnahkan ratusan bangunan dan rumah.Pada Mac 2020, Zabreb dilanda gegaran 5.3 yang menyebabkan kerosakan besar. Pada November 2019, lebih 50 orang terbunuh di Albania akibat gempa bumi 6.4 skala Richter yang turut menyebabkan ribuan kehilangan tempat tinggal. - AFP


Guterres akan bertemu Zelensky selepas jumpa Putin

NEW YORK, 23 April - Setiausaha Agung Pertubuhan Bangsa-Bangsa Bersatu (PBB), Antonio Guterres akan bertemu dengan Presiden Volodymyr Zelensky di Ukraine minggu depan selepas melawat Moscow untuk berunding dengan Presiden Vladimir Putin mengenai peperangan, kata PBB semalam.PBB dalam satu kenyataan memaklumkan Guterres akan bertemu Zelensky dan Menteri Luar Ukraine pada hari Khamis, dua hari selepas melawat Moscow.

(Setiausaha Agung PBB, Antonio Guterres / FOTO AFP)

Jurucakap Kremlin, Dmitry Peskov pula mengesahkan bahawa Putin akan bertemu Guterres pada hari Selasa.Guterres menghantar surat minggu ini, meminta pertemuan secara peribadi ini untuk cuba mendapatkan semula inisiatif untuk PBB, yang sebahagian besarnya telah dipinggirkan daripada krisis sejak Rusia menyerang Ukraine pada 24 Februari lalu.Sebahagiannya adalah kerana perang yang telah memecahbelahkan anggota tetap Majlis Keselamatan PBB: Amerika Syarikat, Perancis, Britain, China dan Rusia.China enggan mengutuk pencerobohan itu, menggambarkan Rusia sebagai mangsa usaha Barat untuk melemah negara tersebut.Dengan surat yang dihantarnya pada hari Selasa, Guterres berusaha untuk merangsang dialog untuk menamatkan peperangan."Pada masa bahaya ini, beliau ingin membincangkan langkah-langkah segera untuk mewujudkan keamanan di Ukraine", kata jurucakap Stephane Dujarric minggu ini.Pada 26 Mac lalu, Guterres berhubung dengan Zelensky melalui telefon.Sementara itu, Putin tidak menerima panggilan telefon Guterres, atau mempunyai sebarang hubungan dengannya, sejak ketua PBB menyatakan bahawa pencerobohan itu melanggar piagam PBB.-AFP


Thailand akan batalkan ujian RT-PCR bagi ketibaan antarabangsa untuk individu lengkap vaksinasi

BANGKOK, 23 April - Thailand akan membatalkan ujian RT-PCR bagi ketibaan antarabangsa untuk individu lengkap vaksinasi, mulai 1 Mei.Perdana Menteri, Prayuth Chan o-cha berkata, pelancong asing yang memasuki negara itu melalui program "Test & Go" tanpa perlu menjalani kuarantin, hanya perlu melakukan ujian antigen kendiri.

Pelancong juga tidak lagi diminta membuat tempahan awal penginapan hotel satu malam bagi menjalani ujian RT-PCR ketika ketibaan.Selain itu, insurans perubatan dikurangkan daripada AS$20,0002 kepada AS$10,000.Bagi pelancong tidak lengkap vaksinasi, mereka perlu mengemukakan ujian RT-PCR negatif bagi pengecualian kuarantin.Mereka yang gagal mempamerkan sijil vaksinasi akan dikenakan kuarantin lima hari di pusat kuarantin.


Gempa bumi 5.7 skala Richter gegar selatan Bosnia, dirasai seluruh Balkan

SARAJEVO, 23 April- Gempa bumi berukuran 5.7 magnitud menggegarkan selatan Bosnia lewat Jumaat dan dirasai di seluruh Balkan, kata Kajian Geologi AS (USGS).Gempa bumi itu berlaku pada 21:07 GMT dan berpusat 14 kilometer timur laut bandar Ljubinje, kata USGS.Tiada laporan segera mengenai kerosakan besar. Gegaran itu dirasai sejauh Belgrade, Zagreb dan Skopje, lebih 400 kilometer dari pusat gempa, menurut wartawan AFP.Laporan kepada USGS menunjukkan ia juga dirasai di Albania dan selatan Itali.Pusat Seismologi Eropah-Mediterranean memberi amaran bahawa "gegaran susulan mungkin berlaku dalam beberapa jam dan hari akan datang."Balkan terdedah kepada aktiviti seismik dan gempa bumi yang kerap.


Letupan masjid di Afghanistan, 33 terbunuh

KUNDUZ, 23 April- Seramai 33 orang termasuk kanak-kanak terbunuh dalam satu letupan di sebuah masjid ketika solat Jumaat di timur Afghanistan, sehari selepas kumpulan Daesh mengaku bertanggungjawab terhadap dua serangan berasingan yang meragut nyawa.Sejak Taliban menguasai Afghanistan selepas menggulingkan kerajaan yang mendapat sokongan Amerika Syarikat (AS) tahun lalu, angka insiden pengeboman menurun namun pejuang jihad dan Daesh meneruskan serangan terhadap sasaran yang dilihat mereka sebagai ajaran sesat.Siri pengeboman menggegarkan negara itu minggu ini, dengan serangan maut menyasarkan sebuah sekolah dan masjid di kawasan kejiranan Syiah.Jurucakap kerajaan Taliban, Zabihullah Mujahid, melalui ciapannya berkata, kanak-kanak ialah antara 33 yang maut dalam letupan pada Jumaat di sebuah masjid di wilayah utara Kunduz."Kami mengutuk jenayah ini dan merakamkan rasa simpati yang mendalam kepada mereka yang berduka," katanya dan memaklumkan, 43 lagi cedera dalam letupan berkenaan.

(Pejuang Taliban dan kakitangan perubatan berdiri di luar pintu hospital selepas letupan di daerah Imam Sahib, utara bandar Kunduz/ AFP)

Seorang pegawai perisikan yang enggan dikenali, berkata letupan itu disebabkan bom, namun tidak dapat dipastikan bagaimana ia diletupkan.Seorang wartawan AFP melihat lubang besar akibat kesan letupan pada dinding masjid Mawlavi Sikandar, yang terkenal dengan ahli sufi di daerah Imam Sahib, utara bandar Kunduz.Satu bahagian masjid musnah sama sekali akibat letupan itu.Kumpulan jihad seperti IS sangat membenci sufi yang mereka anggap sebagai bidaah dan menuduh mereka syirik -dosa terbesar dalam Islam - kerana memohon syafaat wali yang mati."Pemandangan di masjid itu sungguh mengerikan. Semua yang beribadat di dalam masjid cedera atau terbunuh," kata seorang pekedai, Mohammad Esah, yang membantu mengangkat mangsa untuk dibawa ke hospital daerah kepada AFP."Saya melihat 20 hingga 30 mayat," kata seorang lagi penduduk tempatan. - AFP


57 Penduduk cedera di Masjid Al-Aqsa

BAITULMAQDIS, 23 April - Polis rejim Zionis terus mengasari penduduk Palestin di Masjid Al-Aqsa, Baitulmaqdis pada Jumaat apabila melepaskan gas pemedih mata termasuk menggunakan dron dan peluru getah.Dalam pertempuran ketika umat Islam sedang berpuasa itu, sekurang-kurangnya 57 penduduk cedera.Menurut Persatuan Bulan Sabit Merah Palestin, 14 orang penduduk Palestin dikejarkan ke hospital dengan seorang dilapor kritikal."Pertempuran terjadi ketika umat Islam sedang menyambut bulan Ramadan."Sepanjang minggu lalu lebih 150 rakyat Palestin dan tiga anggota polis cedera dalam konfrontasi," menurut persatuan itu.Masjid Al-Aqsa sering dicemari keganasan, terutama pada bulan Ramadan kerana sering menjadi sasaran Israel yang menganggap lokasi itu sebagai kawasan suci mereka.


Bumi Al-Aqsa terus dicemari pertempuran, 11 rakyat Palestin dikejarkan ke hospital

BAITULMAQDIS, 22 April- Perkarangan masjid Al-Aqsa hari ini terus digempur polis Israel, menyebabkan berlaku pertempuran dengan penduduk Palestin.Menurut Bulan Sabit Merah Palestin, susulan itu 11 rakyat Palestin dikejarkan ke hospital, dua daripadanya berada dalam keadaan serius.Polis Israel menyerbu kawasan terbabit dan melepaskan gas pemedih mata serta peluru getah ke arah penduduk Palestin yang berusaha mempertahankan hak mereka.Minggu lalu, lebih 200 orang dilaporkan cedera dalam pertempuran sama di perkarangan Masjid Al-Aqsa di Baitulmaqdis.Dalam pada itu, pertemuan menteri-menteri Arab pada Khamis menegaskan supaya Israel menghormati status quo di tapak suci itu dan mengutuk serangan rejim Israel terhadap jemaah di masjid Al-Aqsa.Tindakan ganas tersebut dianggap provokasi secara terang-terangan terhadap umat Islam di seluruh dunia."Seramai 23 orang rakyat Palestin telah terbunuh dalam serangan sejak 22 Mac lalu," mengikut pengiraan AFP.


Tiada operasi pemindahan orang awam di Ukraine hari ini

(Wanita berjalan melepasi bangunan yang rosak di bandar pelabuhan selatan Mariupol, Ukraine/REUTERS)

KIEV, 22 April - Tiada operasi pemindahan orang awam akan dilakukan di Ukraine, hari ini kerana situasi yang amat berbahaya. Perkara itu disahkan Timbalan Perdana Menteri, Iryna Vereshchuk. "Oleh kerana rasa tidak selamat di sepanjang laluan, tidak akan ada koridor kemanusiaan bagi pemindahan orang awam hari ini," tulis Vereshchuk di aplikasi pemesejan Telegram."Kepada semua yang menunggu pemindahan, di harap supaya bertahan dan bersabar," katanya.

Semalam, kira-kira 79 orang kebanyakannya wanita telah dipindahkan dengan menggunakan tiga buah bas dari bandar Mariupol. Perjalanan sejauh 225 kilometer ke Zaporizhzhia yang dahulunya mengambil masa tiga jam dalam keadaan aman, memerlukan masa lebih 24 jam.-AFP


Kerosakan fizikal di Ukraine dianggar cecah AS$60 bilion

(Keadaan kediaman yang rosak di bandar pelabuhan selatan Mariupol,Ukraine/REUTERS)

WASHINGTON, 21 April - Kerosakan fizikal kepada bangunan dan infrastruktur di Ukraine ekoran pencerobohan tentera Rusia dianggarkan mencecah AS$60 bilion.Nilai kerosakan dijangka terus meningkat, sekiranya perang masih berlarutan.

Presiden Bank Dunia, David Malpass berkata kerugian yang dialami itu tidak termasuk kos ekonomi."Sudah pasti perang masih berterusan, jadi kos itu meningkat," katanya dalam persidangan Bank Dunia mengenai bantuan kewangan kepada Ukraine.Dalam ucapan kepada persidangan maya itu, Presiden Ukraine, Volodymyr Zelenskiy menggariskan kos dan keperluan pembiayaan yang jauh lebih besar.Beliau memberitahu Ukraine memerlukan AS$7 bilion sebulan untuk menampung kerugian ekonomi disebabkan oleh pencerobohan Rusia ke atas negaranya."Dan kami memerlukan ratusan bilion dolar untuk membina semula semua ini kemudian," kata Zelenskiy.Beliau berkata, masyarakat global perlu mengecualikan Rusia serta-merta daripada institusi kewangan antarabangsa, termasuk Bank Dunia serta Tabung Kewangan Antarabangsa dan lain-lain.Katanya, semua negara mesti segera bersedia untuk memutuskan semua hubungan dengan Rusia.Zelenskiy menggesa negara yang telah mengenakan sekatan dan membekukan aset Rusia untuk menggunakan wang itu bagi membantu membina semula Ukraine selepas perang dan membayar kerugian yang dialami oleh negara lain.-REUTERS


Ukraine dakwa Rusia rancang undi kemerdekaan palsu di wilayah diduduki

KIEV, 22 April - Presiden Ukraine, Volodymyr Zelensky menuduh Rusia merancang untuk "memalsukan" referendum kemerdekaan di wilayah selatan Kherson dan Zaporizhzhia yang sebahagiannya diduduki.Dalam mesej video, Zelensky menggesa penduduk kawasan yang diduduki supaya tidak memberi sebarang maklumat peribadi seperti nombor pasport mereka, kepada tentera Rusia."Ini bukan untuk membantu anda. Ini bertujuan untuk memalsukan referendum di tanah anda, jika arahan datang daripada Moscow untuk mengadakan lakonan seperti itu," kata pemimpin Ukraine itu."Inilah realitinya. Hati-hati."

Kiev pada awal Mac menuduh Moscow merancang pungutan suara di Kherson, serupa dengan tinjauan pendapat di Crimea pada 2014, yang menunjukkan sebilangan besar penduduk mengundi untuk menyertai Persekutuan Rusia.Undian itu yang diadakan selepas Rusia mengambil alih wilayah berkenaan, ditolak sebagai tidak sah oleh kerajaan Ukraine dan sekutu baratnya.Wilayah timur Donetsk dan Lugansk yang pro-Rusia juga mengisytiharkan kemerdekaan susulan referendum yang dikecam sebagai tidak sah oleh masyarakat antarabangsa. -AFP


Kadar inflasi cecah tertinggi, ekonomi Sri Lanka semakin serius

COLOMBO, 22 April- Sri Lanka yang dilanda krisis ekonomi merekodkan kadar inflasi tertinggi untuk tempoh enam bulan berturut-turut, data rasmi yang dikeluarkan ketika kerajaan berusaha memohon bantuan kewangan atau penyelamatan daripada Tabung Kewangan Antarabangsa (IMF).

Indeks Harga Pengguna (IHP) meningkat 21.5 peratus dari tahun ke tahun pada Mac, lebih empat kali ganda kadar inflasi 5.1 peratus pada tahun sebelumnya.

Berdasarkan data Jabatan Banci dan Perangkaan Nasional, inflasi makanan pada Mac telah mencecah 29.5%.

Nilai itu dijangka terus meningkat manakala syarikat minyak milik kerajaan telah menaikkan harga diesel yang biasanya digunakan dalam pengangkutan awam, sebanyak 64.2%.

Krisis ekonomi yang semakin serius telah mencetuskan bantahan di seluruh negara.

Rakyat menuntut Presiden, Gotabaya Rajapaksa meletak jawatan kerana salah tadbir urus dan terlibat rasuah.

“Sri Lanka telah memohon Tabung Kewangan Antarabangsa untuk bantuan kecemasan, tetapi diberitahu bahawa hutang luar negara berjumlah AS$51 bilion negara Asia Selatan itu "tidak mampan" dan mesti "disusun semula" sebelum sebarang bantuan berikutnya.

“Apabila IMF menentukan bahawa hutang negara tidak mampan, negara tersebut perlu ambil langkah untuk memulihkan kemampanan hutang sebelum IMF beri pinjaman," kata Pengarah Dana, Masahiro Nozaki dalam satu kenyataan pada Rabu.

“Kelulusan program bantuan IMF untuk Sri Lanka memerlukan jaminan meyakinkan bahawa kemampanan hutang akan dipulihkan,” tambahnya.

(Seorang aktivis pembangkang, Janatha Vimukthi Peramuna dan penyokognnya mengadakan protes di Rambukkana pada 20 April 2022/AFP)

Sementara itu, Selasa lalu berlaku pertempuran antara polis dengan penunjuk perasaan di tengah Sri Lanka menyebabkan seorang terbunuh dan hampir 30 lagi cedera.

Enam minggu lalu, sekurang-kurangnya lapan orang mati ketika berbaris menunggu giliran untuk mendapatkan bekalan bahan api.

Selain itu kekurangan pertukaran mata wang asing negara turut membawak kepada kelembapan import, termasuk barangan keperluan.

Kedai-kedai juga mula membuat catuan barangan termasuk beras, susu tepung, gula, kacang dan ikan dalam tin yang dijual kepada pengguna.

Ekonomi Sri Lanka mula merosot sejak pandemik COVID-19 melanda dunia apabila berlaku pengurangan pendapatan pelancongan serta kiriman wang pekerja asing. -AFP


WHO syorkan Paxlovid sebagai pilihan terbaik pil antiviral COVID-19

GENEVA, 22 April - Pertubuhan Kesihatan Sedunia (WHO) amat mengesyorkan penggunaan pil antiviral COVID-19, Paxlovid keluaran Pfizer untuk pesakit bergejala ringan.

Syor itu dibuat berdasarkan hasil dua ujian melibatkan hampir 3,100 pesakit yang menunjukkan Paxlovid mengurangkan risiko kemasukan ke hospital sebanyak 85 peratus.Barisan pakar WHO menerusi Jurnal Perubatan BMJ menyebut, Paxlovid adalah pilihan utama bagi golongan yang tidak divaksinasi, warga emas atau golongan memiliki sistem imun yang lemah.

Bagi golongan sama, WHO membuat syor bersyarat penggunaan ubat antiviral, Remdesivir buatan firma biotek, Gilead yang sebelum ini ditolak.Paxlovid juga didapati lebih berkesan daripada pil Molnupiravir keluaran Merck-N-Co serta rawatan antibodi monoklonal yang dibangunkan Regeneron dan Eli Lilly. -AFP"Rawatan oral Pfizer menghalang kemasukan ke hospital lebih daripada alternatif yang tersedia dan lebih mudah untuk diberikan daripada Remdesivir dan antibodi intravena," kata pakar WHO.Syor terpakai kepada individu berumur 18 tahun ke atas, tetapi tidak kepada wanita hamil atau ibu yang menyusu badan.Ia juga tidak terpakai kepada pesakit yang mempunyai risiko komplikasi yang rendah kerana faedahnya adalah minimum. -AFP


Enam maut dalam kebakaran institut penyelidikan tentera Rusia

MOSCOW, 22 April- Enam orang maut apabila institut penyelidikan ketenteraan Rusia yang terlibat dalam membangunkan sistem pertahanan udara di bandar barat laut Tver, terbakar pada Khamis.

Televisyen Rusia menunjukkan asap hitam tebal dari dalam bangunan kuning empat tingkat Institut Penyelidikan Pusat Angkatan Udara dan Angkasa Rusia.

Beberapa pekerja institut itu terpaksa melompat keluar dari tingkap tingkat atas untuk menyelamatkan diri daripada api.

Kerajaan wilayah Tver berkata dalam satu kenyataan yang disiarkan oleh media kerajaan bahawa enam orang terbunuh dan 21 cedera dalam kebakaran itu.

Maklumat awal menunjukkan kebakaran berpunca daripada pendawaian elektrik yang rosak, kata agensi berita negeri TASS.

Kementerian pertahanan berkata institut itu memberi tumpuan kepada penyelidikan berkaitan pertahanan udara dan angkasa lepas Rusia, serta pembangunan sistem anti-pesawat baharu.

Kebakaran yang tidak disengajakan adalah perkara biasa di Rusia, menyaksikan ratusan kebakaran direkodkan setiap tahun membabitkan bangunan tua dan usang.- AFP

(Asap hitam tebal kelihatan dari dalam bangunan kuning empat tingkat Institut Penyelidikan Pusat Angkatan Udara dan Angkasa Rusia. / Foto Twitter)


Angka korban akibat ribut di Filipina cecah 224, 147 masih hilang

(Foto fail pada 12 April menunjukkan pasukan penyelamat membantu memindahkan mangsa banjir di Filipina yang dicetuskan ribut tropika Megi/FOTO AFP)

MANILA, 21 April- Angka kematian akibat tanah runtuh dan banjir di Filipina dicetuskan ribut tropika Megi meningkat kepada 224, manakala 147 masih hilang, menurut Majlis Pengurusan Risiko Bencana Kebangsaan hari ini.Sebanyak 221 kematian direkodkan di wilayah tengah dan tiga lagi terkorban di selatan negara itu, lapor Xinhua.Megi membawa hujan lebat di wilayah tengah dan selatan Filipina pada 10 April lalu, mengakibatkan kejadian banjir dan tanah runtuh di beberapa perkampungan di wilayah Leyte.Filipina adalah antara negara paling terdedah kepada bencana alam di dunia, terutamanya kedudukannya di Lingkaran Api Pasifik dan Taufan Pasifik.Secara purata, negara itu mengalami 20 ribut taufan setiap tahun dengan Megi ribut pertama melanda negara Asia Tenggara itu tahun ini.

(Ribut Megi jadi ribut tropika pertama melanda Filipina/FOTO REUTERS)

Megi melanda wilayah tengah Filipina turut menjejaskan lebih 136,000 penduduk, lapor Xinhua.Lebih 13,000 orang telah dipindahkan ke pusat pemindahan, dan sebahagian yang lain tinggal bersama saudara-mara, menurut Agensi Pengurusan Risiko dan Bencana Kebangsaan.Terletak di Lingkaran Api Pasifik, Filipina merupakan antara negara paling kerap ditimpa bencana, termasuk gunung berapi aktif, gempa bumi dan sekitar 20 taufan membadai negara itu setiap tahun, menyebabkan kejadian banjir dan tanah runtuh.- BERNAMA


Sri Lanka perlu susun semua kemampanan hutang - IMF

(Logo Tabung Kewangan Antarabangsa di dalam ibu pejabatnya di Washington/FOTO REUTERS)

COLOMBO, 21 April- Tabung Kewangan Antarabangsa (IMF) berkata, perbincangan dengan Sri Lanka berhubung keperluan negara itu menyusun semula kedudukan kewangan termasuk hutangnya.IMF berkata, mengenai program pinjaman yang berpotensi, ia masih di peringkat awal dan sebarang perjanjian memerlukan 'jaminan yang mencukupi' bahawa hutang negara itu boleh diletakkan pada laluan yang mampan.Dalam satu kenyataan yang dihantar melalui e-mel kepada Reuters, Ketua Misi IMF Sri Lanka, Masahiro Nozaki, berkata Pengarah Urusan IMF, Kristalina Georgieva membincangkan pilihan pinjaman dan pelan dasar dengan delegasi Sri Lanka Selasa lalu.

(Orang ramai beratur panjang untuk membeli minyak tanah kerana kekurangan gas domestik akibat krisis ekonomi negara, di sebuah stesen minyak di Colombo, Sri Lanka 18 Mac 2022/FOTO FAIL REUTERS)

"Program yang disokong IMF perlu direka bentuk untuk menyelesaikan masalah imbangan pembayaran di Sri Lanka dan meletakkan ekonomi kembali pada laluan pertumbuhan yang mampan seawal mungkin," kata Nozaki.Nozaki berkata, IMF sangat prihatin terhadap krisis ekonomi semasa Sri Lanka dan kesusahan yang dialami oleh rakyat negara itu, terutama golongan miskin dan terdedah.-REUTERS


Konflik Rusia Ukraine: Lagi mayat orang awam ditemukan

(Kawasan di perkampungan Moshchun, barat laut Kiev musnah selepas diserang tentera Rusia pada 20 April 2022/AFP)

KIEV, 21 April- Sembilan mayat orang awam; sebahagian ada kesan diseksa ditemukan di bandar Borodyanka luar Kiev, ibu negara Ukraine.

“Individu berkenaan dibunuh penceroboh (Rusia) dan ada tanda diseksa. Saya ingin tegaskan bahawa mereka adalah orang awam. Tentera Rusia dengan sengaja menembak orang awam yang mereka sedia maklum tidak membuat penentangan,” kata ketua polis Kiev, Andriy Niebytov.

Pengunduran tentera Rusia dari kawasan bandar dan perkampungan di sekitar Kiev meninggalkan bukti Rusia telah melakukan pembunuhan beramai-ramai berdasarkan penemuan mayat bermula di Bucha.

Polis Niebytov berkata pihaknya telah menemukan dua kubur besar di sekitar Borodyanka.

“Dalam salah satu kubur, tiga mayat ditemukan termasuk remaja perempuan berumur 15 tahun manakala kubur ke dua menempatkan 6 mayat,” katanya.

Kesemua mereka adalah penduduk tempatan, tambahnya.

Pihak berkuasa di Kiev berkata ratusan mayat orang awam yang terbunuh telah ditemui di kawasan yang dikawal oleh tentera Rusia di sekitar ibu negara selepas pencerobohan dimulakan pada 24 Februari lalu. -AFP


Suspek dikehendaki Interpol berhubung letupan pelabuhan Beirut ditahan

SANTIAGO, 21 April - Seorang lelaki warga Portugal yang dikehendaki Interpol berhubung insiden letupan di pelabuhan Beirut pada 2020, ditahan pihak berkuasa Lapangan Terbang di Chile.Kenyataan polis Chile memaklumkan, lelaki terbabit yang tidak didedahkan nama tiba di Santiago, menerusi penerbangan dari Sepanyol.

(Gambar yang diambil pada 5 Ogos 2020 menunjukkan kerosakan sebuah kapal yang terbakar di pelabuhan Beirut/FOTO FAIL AFP)

Suspek dikehendaki kerana didakwa membawa 'unsur letupan' ke Lubnan yang mungkin ada kaitan dengan letupan pada Ogos itu, kata pegawai polis lapangan terbang, Christian Saez."Lelaki itu telah dihalang daripada memasuki Chile dan menaiki pesawat pulang ke Sepanyol dengan penyelarasan Interpol," kata Saez.Letupan besar di pelabuhan Beirut memusnahkan seluruh kawasan kejiranan di ibu negara itu dan meragut lebih 130 nyawa.-AFP


Imran Khan ikrar buat penampilan di perhimpunan Lahore meskipun berdepan ancaman

NEW DELHI, 21 April- Bekas Perdana Menteri Pakistan, Imran Khan, semalam berikrar untuk tetap menyampaikan ucapan pada perhimpunan awam di bandar timur Lahore pada hari ini meskipun berdepan ancaman keselamatan."Apa pun yang berlaku, saya tetap akan memberi ucapan," kata Imran dalam siaran secara langsung.Imran berkata hidup dan mati hanya ditentukan Allah dan seseorang hanya boleh mengambil langkah berjaga-jaga yang munasabah."Jika saya mengurung diri di dalam bilik, memikirkan saya akan selamat sepanjang hayat saya, ia juga bukan caranya," katanya semasa interaksi melalui Twitter Spaces dan pada satu ketika merekodkan 165,000 pendengar.Imran berkata, Lahore bakal menyaksikan jumlah kehadiran yang tidak pernah terjadi dalam sejarah Pakistan.Lahore merupakan perhimpunan awam ketiga terbesar dianjurkan parti Tehreek-e-Insaf (PTI) Pakistan pimpinan Imran sejak kerajaannya digulingkan dalam usul undi tidak percaya di Parlimen awal bulan ini.

(Bekas Perdana Menteri Pakistan, Imran Khan)

Dua perhimpunan di Peshawar dan Karachi menarik kehadiran ramai penyokong PTI.Kerajaan tempatan Lahore semalam mencadangkan agar Imran tidak membuat penampilan fizikal di perhimpunan itu, sebaliknya hanya menyampaikan ucapan secara maya "berdasarkan maklumat mengenai ancaman hebat terhadapnya yang diterima oleh agensi keselamatan serta penilaian risikan terkini di peringkat daerah dan wilayah."


Pejuang Hamas lancar lima roket ke arah Israel

(Sistem pertahanan udara Israel, Iron Dome memintas roket yang dilepaskan dari Semenanjung Gaza ke arah Israel/AP)

BAITULMAQDIS, 21 April - Sekurang-kurangnya lima roket dilancarkan pejuang Palestin di Gaza ke kawasan diduduki Israel, pada awal pagi Khamis.Ia sebagai tindak balas terbesar antara tentera rejim zionis dan pejuang Palestin di Gaza sejak perang 11 hari, pada tahun lalu.Sebelum ini, AFP melaporkan roket pertama dilancarkan oleh pejuang Hamas dari Semenanjung Gaza.Dakwaan itu susulan kejadian ketika puak nasionalis Yahudi menghampiri kawasan penduduk Islam di Kota Lama Baitulmaqdis.Susulan roket pertama itu, Israel melancarkan serangan udara di Gaza.

Roket dilancarkan pejuang Hamas dari Gaza bagaimanapun dikatakan jatuh di laman rumah di bandar selatan Israel, Sderot, namun tiada kecederaan dilaporkan.Selepas itu, empat lagi roket dilancarkan dari Gaza.Beberapa roket dilancarkan merupakan tindak balas terhadap Israel.Photo caption: (Peluru berpandu dari sistem pertahanan Israel, Iron Dome, yang bertujuan memintas roket kelihatan di langit Gaza/FOTO AFP)


Kadar inflasi Kanada melonjak 6.7%

(Papan tanda memaparkan harga gas di stesen minyak Marathon di Washington pada 31 Mac 2022/AFP)

OTTAWA, 21 April - Rakyat Kanada membayar 6.7% lebih untuk barangan dan perkhidmatan pada Mac lepas berbanding setahun sebelumnya, kata agensi perangkaan kerajaan, menandakan kenaikan inflasi terbesar dalam tiga dekad.Berikutan inflasi melebihi 5% pada Januari dan Februari, angka Mac mengatasi jangkaan pakar ekonomi dan mendorong ramalan kenaikan kadar faedah bank pusat yang besar tidak lama lagi."Adalah jelas bahawa Bank of Canada perlu terus bertindak 'secara paksa' untuk meredakan tekanan inflasi selanjutnya," kata penganalisis Desjardins Royce Mendes dalam nota penyelidikan.

Selepas kenaikan 50 mata asas dalam kadar pinjaman utama Bank of Canada beliau menjangkakan kenaikan 0.5 mata peratusan pada bulan Jun.Statistik Kanada berkata, kenaikan inflasi adalah yang terbesar sejak negara itu memperkenalkan cukai penggunaan pada Januari 1991."Kenaikan harga pada Mac tersebar merentas semua kategori utama, di tengah-tengah tekanan menaik yang berterusan dalam pasaran perumahan serta kekangan bekalan yang besar dan konflik geopolitik, yang telah menjejaskan pasaran tenaga, komoditi dan pertanian," kata agensi itu dalam satu kenyataan. -AFP


Ramos-Horta menang Pilihan Raya Presiden Timor Leste

DILI, 21 April - Penerima Anugerah Nobel, Jose Ramos-Horta mencatat kemenangan besar dalam Pilihan Raya Presiden Timor Leste, menurut keputusan awal yang diterbitkan oleh Sekretariat Pilihan Raya hari ini.Ramos-Horta menewaskan penyandang, Francisco "Lu-Olo" Guterres sebanyak 62.09% kepada 37.91%, bagi membolehkan beliau memegang mandat kali kedua selepas berkhidmat sebagai presiden dari 2007 hingga 2012.

(Jose Ramos Horta memberi isyarat semasa membuang undi semasa pusingan kedua pemilihan presiden di Dili pada 19 April 2022/AFP)

Pemimpin berusia 72 tahun itu dominan pada pusingan pertama pilihan raya pada 19 Mac, dengan memenangi 46% undi berbanding Guterres 22%.Ramos-Horta telah berjanji untuk memecah kebuntuan yang berlarutan antara dua parti politik utama di negara termuda Asia Tenggara itu jika beliau memenangi pilihan raya peringkat kedua.Beliau keluar daripada persaraan untuk mencabar Guterres selepas menuduhnya melanggar perlembagaan. -AFP


New Delhi wajibkan pemakaian pelitup muka susulan peningkatan kes COVID-19

NEW DELHI, 21 April - New Delhi mewajibkan orang ramai memakai pelitup muka di kawasan awam susulan peningkatan kes COVID-19 di bandar raya itu.Langkah itu diputuskan selepas pihak berkuasa yang terdiri daripada Gabenor Anil Baijal, Ketua Menteri Arvind Kejriwal dan beberapa pegawai kanan, menilai situasi terkini.New Delhi yang didiami kira-kira 20 juta penduduk, sebelum ini melonggarkan kebanyakan sekatan COVID-19, namun beberapa hari kebelakangan ini telah menyaksikan peningkatan kes.

Kes baharu yang dilaporkan turut melibatkan kanak-kanak sekolah."Selepas berunding dengan pakar didapati bahawa prosedur operasi standard (SOP) pencegahan dan pengurusan COVID-19 perlu ditetapkan di sekolah dan memastikan langkah keselamatan yang ketat dilaksana oleh pihak pengurusan sekolah," kata Baijal.New Delhi pada Rabu melaporkan 632 kes baharu dalam tempoh 24 jam manakala jumlah keseluruhan kes di India adalah sebanyak 2,067. -BERNAMA


Ibu "PSIKO" bunuh anak mengaku tidak bersalah

AMERIKA SYARIKAT, 20 April - Seorang wanita yang didakwa berkomplot membunuh anak, suami serta isteri kekasihnya, enggan mengemukakan rayuan ke atas pembunuhan tersebut serta dakwaan-dakwaan lain sekali gus menyebabkan hakim Mahkamah Idaho meletakkan pengakuan tidak bersalah bagi pihaknya.Lori Vallow Daybell dan suami baharunya, Chad Daybell dihadapkan ke mahkamah Idaho atas perbicaraan berasingan.Perbicaraan Lori sebelum ini ditangguhkan beberapa bulan bagi membenarkan dia menjalani rawatan mental di fasiliti berdekatan.Pasangan itu berdepan beberapa dakwaan, termasuk berkomplot melakukan pembunuhan tahap satu menyebabkan kematian 2 anak Lori yang berusia 7 dan 16 tahun, selain kematian ke atas isteri pertama Chad, Tammy Daybell.Lori turut didakwa di Arizona atas kesalahan membunuh bekas suaminya, Charles Vallow dengan bantuan mendiang adiknya, Alex Cox.Dia memilih untuk berdiam diri apabila ditanya hakim mengenai rayuannya ke atas hukuman mati atau penjara seumur hidup yang akan dikenakan ke atasnya.

(Lori Vallow Daybell dihadapkan ke mahkamah Idaho, Amerika Syarikat)


Model lelaki bergaya wanita cabar kebiasaan di Arab Saudi

(Ziad al-Mesfer model lelaki bergaya wanita pada sesi fotografi di jalan Tahliya di ibu kota Riyadh yang mengundang pelbvagai reaksi umum/FOTO AFP)

RIYADH, 20 April- Model sensasi Ziad al-Mesfer, berambut panjang mengenakan sut bercorak harimau bintang pastinya menggamit perhatian dan tentunya ada sahaja yang akan menoleh kepada kelibatnya pada sesi penggambaran fotografi di tengah bandar itu di sini, di Arab Saudi yang dikenali sebagai negara konservatif yang tidak menerima norma baharu sebegitu.Orang yang lalu lalang mula merakamkan aktiviti yang dianggap janggal itu dalam telefon bimbit mereka hanya beberapa minit selepas Mesfer tiba dengan kereta mewah berwarna putihnya ke kaki lima di kawasan kafe mewah di bandar itu bersama jurugaya dan jurugambarnya untuk sesi fotografi di tempat awam itu.Penampilan sedemikian melonjakkan nama Mesfer, 25, menjadi sebutan sehingga membantu model itu membina pengikut media sosial yang besar serta menjadi model lelaki yang berani tampil dengan imej wanita, sekali gus menolak sempadan norma jantina yang sinonim mndapat tentangan di negara berkenaan.Sehubungan itu, secara langsung Mester mengikat jenama fesyen antarabangsa yang berminat untuk mengaut keuntungan sehingga menyebabkan Arab Saudi memulakan siri reformasi sosial yang dibawa oleh Putera Mahkota Mohammed bin Salman.Pendekatan Mesfer membawa risiko yang besar, di samping sokongan peminat remaja yang ghairah menobatkannya sebagai idola di Snapchat, terdapat golongan yang membantah ketika sesi fotografi umum itu, termasuk seorang lelaki pertengahan umur yang marah yang keluar dari keretanya untuk mengecam Mesfer sebagai "gay", yang berpotensi menjadi kesalahan besar. di Arab Saudi.Antara isu bantahan termasuk pendirian kerajaan padang pasir itu juga yang secara tradisinya melarang lelaki yang meniru wanita atau memakai pakaian wanita, dan sebaliknya.

(Jurugaya Ziad al-Mesfer membetulkan rambutnya pada sesi fotografi dirakakamkan jurugambar peribadinya, di jalan Tahliya di ibu kota Riyadh, pada 9 April 2022/FOTO AFP)

Mesfer bagaimanapun menafikan dirinya sebagai gay, menyatakan dia berhasrat untuk berkahwin dengan seorang wanita suatu hari nanti dan menjelaskan hanya mengikuti trend jenama global terhadap fesyen "androgynous".Dan walaupun mengakui kerap diganggu secara peribadi dan dalam talian, dia memberitahu AFP dia tidak bercadang untuk meninggalkan Arab Saudi atau mengubah suai rupanya."Lebih baik saya tinggal di negara saya dan memakai pakaian ini, dan bukan menunggu peluang berpakaian berani sebegini hanya di luar negara."katanya.Dilahirkan di Riyadh dn merupakan anak sulung daripada enam adik-beradik, Mesfer mula cenderung mengembangkan bakat dan minat menjadi seorang model sejak usia muda.-AFP


Ukraine-Rusia setuju buka laluan selamat untuk penduduk keluar dari bandar Mariupol

KIEV, 20 April - Ukraine dan Rusia bersetuju membuka koridor kemanusiaan yang selamat untuk orang awam keluar dari bandar pelabuhan Mariupol yang terkepung pada Rabu. Timbalan Perdana Menteri Ukraine, Iryna Vereshchuk berkata persetujuan awal dicapai untuk membuka laluan tersebut untuk wanita, kanak-kanak dan warga emas. "Dengan mengambilkira situasi bencana kemanusiaan di Mariupol, kami akan menumpukan usaha kami ke arah itu hari ini."Kami telah berjaya mendapatkan persetujuan awal mengenai koridor kemanusiaan untuk wanita, kanak-kanak dan warga emas," katanya dalam tulisan menerusi Telegram.

(Kediaman penduduk tempatan yang rosak akibat tembakan di Mariupol/REUTERS)

Vereshchuk memberitahu, penduduk diminta berhimpun pada pukul 2 petang waktu tempatan untuk dipindahkan ke bandar Zaporizhzhia yang dikuasai Ukraine.Bagaimanapun memberi amaran berkenaan dengan situasi keselamatan yang sangat sukar, perubahan mungkin berlaku.Sebelum ini, proses pemindahan terhenti sejak tiga hari lalu apabila Kiev mendakwa tiada persetujuan boleh dicapai ketika Moscow meningkatkan serangan.-AFP


Kenya: Lagi atlet wanita ditemukan meninggal dunia

NAIROBI, 20 April- Atlet wanita berasal dari Kenya, Damaris Muthee, 24, ditemukan mati di sebuah rumah di Iten di bahagian barat laut negara itu.Timbalan Pesuruhjaya Daerah, Elgeyo Marakwet Julius Maiyo berkata, mayat Muthee ditemukan berdekatan dengan lokasi atlet Agnes Tirop yang juga dijumpai mati enam bulan lalu, lapor Xinhua.Maiyo berkata, Muthee mewakili Bahrain dan sedang menjalani latihan di Iten.

Mangsa dipercayai dibunuh seorang lagi atlet dari Ethiopia memandangkan mayatnya yang sudah reput dijumpai di atas katil atlet itu pada jam 3 petang Selasa, selepas suspek menghubungi jiran dan memberitahu dia telah membunuh teman wanitanya.Suspek yang dikenali Koki Fai dilaporkan telah melarikan diri. -BERNAMA


Ucapan hasutan: DJ Radio prodemokrasi Hong Kong dipenjara 40 bulan

HONG KONG, 20 April- Peneraju atau DJ Radio prodemokrasi Hong Kong dihukum penjara 40 bulan atas dakwaan mengeluarkan “ucapan berbaur hasutan” bawah undang-undang era kolonial British.

Tam Tak-chi, 49, antara aktivis yang dikenakan tindakan bawah undang-undang tersebut yang bilangan kes semakin meningkat.

Sebelum ini, tuduhan seperti itu jarang dikenakan bagi mengekang protes prodemokrasi besar-besaran pada 2019 yang kadangkala bertukar ganas.

Hakim, Stanley Chan ketika mengumumkan hukuman itu berkata, tindakan terhadap Tam lebih berat kerana ucapan berterusan dibuat Tam meskipun China menguatkuasakan undang-undang keselamatan negara ke atas Hong Kong pada 2020.

“Panjang umur, ibu tunggu saya,” jerit Tam ketika dia dibawa keluar dari mahkamah.

Lebih dikenali dengan nama panggilan “Fast Beat”, Tam mengendalikan rancangan bual bicara popular secara dalam talian dan sering menyokong tindakan prodemokrasi serta mengkritik kerajaan dengan menggunakan bahasa berbaur hasutan.

Dia dilihat sering hadir ketika protes prodemokrasi dan kerap menyampaikan ucapan politik dijalanan atau secara terbuka.

Pendakwaraya menuduh Tam mengeluarkan hasutan kebencian terhadap pihak berkuasa dengan melaungkan slogan "Bebaskan Hong Kong, Revolusi Zaman Kita", mengutuk pasukan polis dan berulang kali menuntut "Mansuhkan Parti Komunis".

Chan berkata “Tam seorang lelaki kasar berusia 50 tahun yang bertindak secara melulu untuk mendapatkan kedudukan dengan gaji besar dalam badan perundangan (legislatif) Hong Kong.

Sementara itu, Tam dalam Facebooknya menyebut akan membuat rayuan.

“Keputusan terhadap saya menjejaskan kebebasan bersuara rakyat Hong Kong, tulisnya.

Hukuman 40 bulan penjara, mungkin bukan penamat tindakan undang-undang terhadapanya kerana permohonannya untuk dikat jamin dalam kes lain berkaitan Undang Undang Keselamatan Negara, ditolak. -AFP


Israel dan Palestin digesa hentikan keganasan

WASHINGTON, 20 April- Israel dan Palestin diseru untuk menamatkan kitaran keganasan di rantau itu.Perkara itu ditegaskan Setiausaha Negara Amerika Syarikat (AS), Anthony Blinken.Blinken menyatakan perkara tersebut menerusi perbincangan telefon secara berasingan dengan Presiden Palestin, Mahmoud Abbas dan Perdana Menteri Israel, Yair Lapid, lapor Agensi Anadolu memetik Jurucakap Jabatan Negara Ned Price.“Blinken menekankan mengenai pentingnya Palestin dan Israel berusaha menamatkan kitaran keganasan dan mengelak daripada mengambil apa jua tindakan yang boleh meningkatkan ketegangan,” kata Price dalam satu kenyataan.Setiausaha negara itu juga mengulangi komitmen AS untuk meningkatkan kualiti hidup rakyat Palestin dan menyokong ke arah penyelesaian dua negara.Selain itu, Blinken dan Lapid turut membincangkan usaha menghadapi cabaran global termasuk yang ditimbulkan Iran dan proksinya.

(Ketua Setiausaha Amerika Syarikat, Anthony Blinken/AFP)


Shanghai lapor tujuh kematian, lebih 18,000 kes baharu COVID-19

BEIJING, 20 April - China melaporkan tujuh kes kematian akibat COVID-19 di Shanghai hari ini, menjadikan kes kematian di bandar itu meningkat kepada 17 orang. Menurut pihak berkuasa, tujuh kematian baharu dilaporkan adalah kes berkaitan penyakit kronik seperti kanser paru-paru dan diabetes.Lima daripada pesakit melibatkan individu yang berusia lebih 70 tahun. "Pesakit berdepan sakit teruk selepas dimasukkan ke hospital dan meninggal dunia selepas usaha menyelamat tidak berhasil dengan punca langsung kematian disebabkan penyakit kronik," katanya dalam satu kenyataan.

(Seorang pekerja penghantaran membawa bungkusan di pintu masuk ke kediaman yang dikenakan perintah berkurung di Shanghai pada 18 April 2022/REUTERS)

Dalam pada itu, lebih 18,000 kes baharu turut dilaporkan di bandar berkenaan ketika pihak berkuasa bertungkus lumus mengekang penularan dan sekatan pergerakan yang ketat, dikenakan. Sejak bulan lalu, Shanghai merekodkan lebih 40,000 kes COVID-19.


Erdogan selar tindakan provokasi rejim zionis di Al-Aqsa

ANKARA, 20 April - Presiden Turki, Recep Tayyip Erdogan menggesa rakan sejawatannya dari Israel, Isaac Herzog supaya tidak membenarkan provokasi dan ancaman terhadap status dan kesucian Masjid Al-Aqsa di Baitulmaqdis.Dalam catatan di akaun Twitternya, Erdogan berkata beliau mengadakan perbincangan menerusi telefon dengan Herzog mengenai isu serantau dan hubungan dua hala terutamanya insiden membabitkan beberapa kumpulan radikal Israel dan pasukan keselamatan di Palestin.Insiden di Tebing Barat dan perkarangan Masjid Al-Aqsa yang menyebabkan rakyat Palestin cedera dan terbunuh sejak bermulanya Ramadan. "Saban tahun insiden berpunca daripada pihak radikal ini mencetuskan kemarahan umat Islam di seluruh dunia. Sejak beberapa minggu lalu, ketegangan antara Israel dan Palestin di Tebing Barat dan Baitulmaqdis Timur kian memuncak," kata Erdogan kepada media.

Kira-kira 200 rakyat Palestin cedera dalam gelombang pertempuran baru-baru ini, terutamanya di perkarangan Masjid Al-Aqsa. Perbincangan itu diadakan di tengah-tengah usaha perdamaian antara Israel dan Turki yang hubungan kedua-duanya tegang sejak 2010.- BERNAMA


Kanada kekal mewajibkan pemakaian pelitup muka

TORONTO, 20 April- Kerajaan Kanada tidak bercadang untuk menghentikan arahan pemakaian pelitup muka dalam pesawat selepas seorang hakim di Florida bertindak membatalkan undang-undang berkenaan yang sebelum ini dikuatkuasakan Amerika Syarikat."Kami mengambil pendekatan berlapis untuk memastikan pelancong selamat dan pelitup muka kekal sebagai senjata yang sangat berguna untuk melawan COVID-19," kata jurucakap Menteri Pengangkutan Kanada menerusi satu e-mel.Tambah kenyataan itu, pemakaian pelitup muka akan diwajibkan bagi semua syarikat penerbangan Kanada dan ke atas penerbangan yang berlepas dari atau tiba di Kanada.Arahan tersebut turut meliputi para pelancong memakai pelitup muka dan menjejaki kontak rapat selama 14 hari sebaik tiba di Kanada.

Terdahulu, pembatalan arahan pemakaian pelitup muka yang diwajibkan sebelum ini dibuat oleh Hakim Daerah Amerika Syarikat, Kathryn Kimball Mizelle bagi prosedur ketika menaiki kapal terbang, kereta api dan lain-lain pengangkutan awam.Menurut kenyataan lagi, arahan itu melebihi kuasa berkanun Pusat Kawalan dan Pencegahan Penyakit (CDC).Minggu lalu, Lembaga Sekolah Ottawa memperkenalkan arahan mewajibkan pemakaian pelitup mukanya sendiri selepas wilayah itu membatalkan keperluan berkenaan.Dalam surat kepada ibu bapa, institusi itu berkata pelajar tidak akan digantung atau dibuang sekolah kerana tidak mematuhinya tetapi ibu bapa mereka mungkin dipanggil. - REUTERS


Saham Netflix susut pada suku pertama tahun ini

SAN FRANCISCO, 20 April- Perkhidmatan penstriman terkemuka, Netflix kehilangan satu perempat daripada nilai sahamnya susulan panyusutan jumlah langganan pada suku pertama tahun ini.Ia merupakan kali pertama dalam tempoh sedekad, laman berkenaan kehilangan langganan seumpamanya.Syarikat tersebut mendakwa pengurangan tersebut disebabkan penggantungan perkhidmatan di Rusia akibat pencerobohan Moscow ke atas Ukraine.Netflix menamatkan suku pertama tahun ini dengan 221.6 juta langganan, berkurangan sedikit berbanding suku akhir tahun lalu.

Firma teknologi Silicon Valley melaporkan, pendapatan bersih yang direkodkan adalah $1.6 bilion pada suku yang berakhir baru-baru ini, berbanding $1.7 bilion dalam tempoh sama tahun sebelumnya. Saham Netflix susut lebih daripada 25 peratus kepada $259.30 selepas dagangan ditutup.Netflix percaya bahawa antara faktor yang menghalang pertumbuhannya termasuk pelanggan berkongsi akaun mereka dengan individu lain yang tidak tinggal di kediaman sama.Gergasi penstriman itu menganggarkan selain 222 juta isi rumah yang membayar perkhidmatan tersebut, akaun dikongsi dengan lebih 100 juta isi rumah lain yang tidak membayar yuran langganan.Sehubungan itu, Netflix sedang meneliti kaedah untuk menjana pendapatan daripada individu yang berkongsi akaun seperti membuat ciri tambahan supaya pelanggan membayar lebih untuk menambah isi rumah lain ke akaun sedia ada."Jika anda mempunyai adik perempuan, yang tinggal di bandar berbeza dan mahu berkongsi, ia adalah perkara baik.Kami tidak akan menyekat perkongsian tersebut, namun kami akan meminta supaya anda membayar lebih apabila mahu berkongsi," kata Ketua Pegawai Produk, Greg Peters.Faktor lain yang menyekat pertumbuhan Netflix adalah persaingan sengit daripada syarikat gergasi seperti Apple dan Disney. -AFP


Sri Lanka catat kematian pertama, protes antikerajaan

COLOMBO, 20 April - Seorang penunjuk perasaan maut ditembak anggota polis ketika kemarahan rakyat memuncak di Sri Lanka akibat keadaan hidup yang daif di tengah-tengah krisis ekonomi.Kes itu adalah kematian pertama dilaporkan ketika protes antikerajaan sedang berlangsung.Mangsa maut ketika polis melepaskan tembakan ke arah penunjuk perasaan yang menghalang lebuh raya di bandar Rambukkana.Menurut laporan Sri Lanka Daily Mirror, seorang maut dan 24 orang cedera termasuk lapan anggota polis.

(Protes antikerajaan di Sri Lanka/FOTO REUTERS)

Rakyat Sri Lanka kini berang dengan kenaikan harga barangan keperluan dan bahan api ketika negara itu bergelut untuk menangani kegawatan ekonomi paling serius sejak kemerdekaan pada tahun 1948.Sri Lanka minggu lalu mengumumkan kemungkinan hutang asingnya mencecah AS$51 bilion.Presiden Gotabaya Rajapaksa telah menubuhkan kerajaan baharu untuk menenangkan keadaan.Perdana Menteri Mahinda Rajapaksa yang juga abang Gotabaya pada Selasa berkata Sri Lanka akan menukar perlembagaan untuk mengurangkan kuasa presiden dan memberi lebih kuasa kepada Parlimen. - REUTERS


Barisan Kabinet baharu Pakistan angkat sumpah

ISLAMADAB, 20 April - Barisan kabinet baharu Pakistan pimpinan Perdana Menteri Shehbaz Sharif mengangkat sumpah jawatan di Istana Presiden di Islamabad pada Selasa.Mereka terdiri 37 Ahli Parlimen yang mewakili parti Liga Muslim Pakistan-Nawaz (PML-N) pimpinan Shehbaz dan sekutunya Pergerakan Demokratik Pakistan (PDM).Majlis angkat sumpah disaksikan Pengerusi Senat Sadiq Sanjrani yang mewakili Presiden Arif Alvi.

(37 Ahli Parlimen yang mewakili PML-N dan PDM mengangkat sumpah/FOTO REUTERS)

Hina Rabbani Khar dari Parti Rakyat Pakistan (PPP) dilantik sebagai Menteri Hal Ehwal Luar.Manakala Rana Sanaullah dari PML-N akan menerajui Kementerian Dalam Negeri.Bagaimanapun portfolio penuh untuk lain-lain anggota kabinet masih belum diumumkan.Kerajaan baharu Sharif menghadapi beberapa cabaran dasar, khususnya menangani krisis ekonomi yang meruncing. -REUTERS


Pacific Explorer kapal pertama berlabuh di Sydney Harbour selepas dua tahun pandemik

SYDENY, 18 April- Buat kali pertama dalam tempoh dua tahun, kapal persiaran kembali berlabuh di Sydney Harbour.Kapal tidak dibenar berbuat demikian sebelum ini susulan sekatan besar-besaran akibat COVID-19 sejak 2020.Kapal Pacific Explorer menjadi kapal pertama yang kembali memasuki Australia.Orang ramai berkumpul di Jambatan Pelabuhan untuk menyaksikan ketibaan kapal berkenaan.Terdahulu, ia memulakan perjalanan sejauh 18,000 kilometer untuk kembali ke Australia hampir sebulan lalu.Kapal persiaran antarabangsa disekat masuk perairan Australia pada Mac 2020 akibat pandemik yang menular dari kapal Ruby Princess.

(Orang ramai tidak melepaskan peluang menyaksikan kapal Pacific Explorer berlabuh selepas dua tahun dunia dilanda pandemik/ AFP)

Ia dikaitkan dengan ratusan kes virus itu dan menyebabkan 28 kes kematian.Kapal Pacific Explorer dan dua lagi kapal persiaran lain dimiliki oleh P&O berlabuh di luar pantai Cyprus sepanjang tahun lalu menunggu Australia menarik balik sekatan berikutan beberapa siri gelombang COVID-19 .Menurut jurucakap kapal P&O, tempahan untuk pelayaran bagi kapal itu menghampiri tahap pra-pandemik. -AFP


Rajapaksa akui penyebab Sri Lanka mengalami krisis ekonomi terburuk

COLOMBIA, 20 April - Presiden Sri Lanka, Gotabaya Rajapaksa semalam mengaku membuat kesalahan dalam pentadbirannya sehingga menyebabkan negara kini dibelenggu krisis ekonomi terburuk.Pengakuan tersebut dibuat Rajapaksa dalam satu sesi pertemuan khas dengan 17 Menteri Kabinet baharu dibentuk.Rombakan kabinet dan pembentukan kabinet baharu adalah sebahagian janji dan usaha Rajapaksa menyelesaikan krisis politik akibat kegawatan ekonomi Sri Lanka.Negara itu kini diambang muflis dengan hampir AS$7 bilion daripada jumlah hutang luar negara berjumlah AS$25 bilion perlu dilunaskan tahun ini.

(Sesi pertemuan khas Rajapaksa dengan 17 Menteri Kabinet baharu dibentuk)

Situasi bertambah buruk apabila Sri Lanka dihimpit masalah kekurang pertukaran wang asing yang menjejaskan perkembangan ekonomi.Pada pertemuan sama, Rajapaksa mengakui pandemik COVID-19 adalah cabaran besar kepada Sri Lanka dan berlaku beberapa kesilapan pengurusan menyebabkan negara itu terbeban hutang.Beliau juga berjanji memperbaiki masalah yang timbul dan kembali bergerak maju untuk mendapatkan semula kepercayaan rakyat.


200,000 pekerja asing di Moscow berdepan risiko hilang kerja

MOSCOW, 18 April- 200,000 pekerja syarikat asing di Moscow berdepan risiko hilang kerja dalam masa yang tidak dapat ditentukan.Situasi berlaku akibat kesan sekatan ke atas kempen ketenteraan Rusia di Ukraine.Risiko itu juga dijangkakan berlaku dalam tempoh terdekat.Sebahagian lagi pekerja pula bakal berdepan risiko sama dalam tempoh lebih panjang.Perbezaan tempoh bergantung kepada kedudukan kewangan syarikat, kepentingan dan pengaruhnya.

Menurut Datuk Bandar Moscow, Sergei Sobyanin beberapa langkah perlu telah diambil bagi mengatasi situasi berkenaan.Minggu lalu, program bernilai AS$41 juta diluluskan untuk menyokong pengambilan kerja di ibu negara Rusia itu.Ia menyasarkan warga tempatan yang hilang kerja selepas syarikat asing menamatkan perkhidmatan di Moscow.Sobyanin berkata, program bakal memanfaatkan 58,000 pekerja yang dibuang manakala 12,500 daripada mereka akan dilatih semula. -AFP


Tiga cedera dalam pertempuran, susulan tindakan membakar al-Quran di Sweden

NAVESTAD, 18 April- Tiga cedera dalam insiden pertempuran dengan polis di bandar timur Norrkoping, Sweden.Ini susulan bantahan terhadap tindakan ekstrem seorang pemimpin parti politik Denmark-Sweden, Rasmus Paludan membakar senaskhah al-Quran Khamis lepas.Menurut Polis Sweden, pihak berkuasa terpaksa melepaskan beberapa tembakan amaran dan mereka yang cedera terkena peluru telah dihantar ke hospital untuk mendapatkan rawatan.Pertempuran pada Ahad di Norrkoping merupakan kali kedua berlaku dalam masa empat hari.

(Pertempuran penunjuk perasaan dengan pihak polis sehingga mencederakan ramai orang/ AFP)

Pada hari pertama pertempuran, penunjuk perasaan membantah perhimpunan oleh kumpulan antipendatang dan anti-Islam yang diketuai Paludan.Beberapa kenderaan dibakar dan sekurang-kurangnya 17 orang ditahan.Beberapa pemimpin negara Islam termasuk Malaysia, Indonesia, Iran dan Iraq mengecam perbuatan ekstrem Paludan itu, yang disifatkan tindakan melampau yang tidak sepatutnya dilakukan seorang berpengaruh. -AFP


Konflik Rusia-Ukraine, mayat penduduk dibiar bergelimpangan

MARIUPOL, 18 April - Puluhan mayat dirakam bergelimpangan dengan ditutupi selimut di jalan raya di bandar Mariupol, Ukraine pada Ahad.Perkembangan itu berlaku ketika Moscow mendakwa tenteranya hampir menawan sepenuhnya bandar pelabuhan berkenaan.Penduduk terselamat dirakam melintasi mayat itu semasa mereka meninggalkan kampung halaman mereka.

Perdana Menteri Ukraine, Denys Shmyhal berkata tentera negara itu masih bertempur pada Ahad mempertahankan bandar itu walaupun terdapat permintaan Rusia supaya menyerah.Shmyhal berkata, askar Ukraine terus mengawal beberapa bahagian di tenggara bandar itu.Pada Sabtu, Rusia mendakwa berjaya menguasai sebahagian besar bandar.Menawan Mariupol akan menjadi hadiah strategik bagi Rusia, menghubungkan wilayah yang dikuasai oleh pemisah pro-Rusia di timur dengan wilayah Crimea yang ditawan Moscow pada 2014.-AFP


Pantau tahap kesihatan ketika sambutan Songkran, elakkan penularan serius

BANGKOK, 18 April- Kementerian Kesihatan Awam dan agensi berkaitan diarah meningkatkan tahap persediaan berikutan kemungkinan wujud kluster COVID-19 selepas percutian Songkran.Antara persediaan yang perlu dilakukan adalah dengan menyediakan lebih banyak katil dan pusat pengasingan komuniti.Arahan dikeluarkan Perdana Menteri Thailand, Prayuth Chan o-cha.Menurut jurucakap kerajaan Thanakorn Wangboonkongchana, orang ramai disaran memantau kesihatan diri antara tujuh hingga 10 hari selepas pulang bercuti daripada sambutan Songkran.

(Kemeriahan sambutan Songkran sebelum COVID-19 melanda dunia/ AFP)

Sekiranya bergejala mereka perlu mendapatkan nasihat perubatan dan menjalani ujian saringan.Talian hotline Covid-19 turut disediakan Pejabat Keselamatan Kesihatan Negara bagi menampung peningkatan permintaan bantuan.Lebih 18,000 kes baharu direkodkan Thailand dalam tempoh 24 jam lalu dengan jumlah kumulatif kes pula kini mencecah lebih 4 juta. -AFP


Ekonomi China meningkat 4.8 peratus pada suku pertama 2022

BEIJING, 18 April- Ekonomi China bagi suku pertama tahun ini kukuh dengan peningkatan 4.8 peratus.Bagaimanapun negara tembok besar itu tidak boleh terus rasa selesa kerana ia diramal berdepan cabaran akibat perintah berkurung yang dilaksanakan. Prestasi bagi suku pertama itu diumum Biro Statistik Kebangsaan.Menurut agensi berkenaan, angka terbabit melebihi sasaran ditetapkan.Antara jadi pendorongnya melibatkan perbelanjaan orang ramai pada Tahun baharu Cina dan peningkatan produktiviti perkilangan.

"Secara amnya pada suku pertama, ekonomi China berterusan pada momentum pemulihan, dan ia menunjukkan prestasi dalam julat yang munasabah,"Namun, kami sedar bahawa dengan persekitaran domestik dan antarabangsa yang semakin rumit dan tidak menentu, pembangunan ekonomi menghadapi kesukaran dan cabaran yang ketara," jelas penganalisis ekonomi China, Fu Linghui.Prinsip sifar COVID-19 yang dilaksanakan ketika ini dikhuatiri menjadi senjata makan tuan kepada Beijing.Ini kerana perintah berkurung yang dilaksana memberi kesan kepada rantaian bekalan, perkhidmatan dan industri. -AFP


Parti Ra’am "tangguh" sokongan susulan keganasan di Masjid Al-Aqsa

(Perkarangan Masjid Al-Aqsa pada 17 April 2022/AFP)

BAITULMAQDIS, 18 April- Parti konservatif Arab-Israel, Ra’am pimpinan Mansour Abbas “menangguhkan” keputusan awal parti itu menyertai kerajaan gabuangan Perdana Menteri, Naftali Bennett.

Ia susulan keganasan yang dicetuskan pasukan kesalamatan rejim Israel di perkarangan Masjid Al-Aqsa ketika ini.

Bennett mengambil alih jawatan pada Jun lalu selepas parti pembangkang berjaya membentuk kerajaan gabungan menerusi majoriti tipis 61 kerusi daripada 120 kerusi Knesset seterusnya menyingkirkan perdana menteri paling lama berkhidmat, Benjamin Netanyahu.

Namun kerajaan gabungan itu kehilangan majoriti pada awal bulan ini apabila seorang ahli Knesset berhaluan kanan meletak jawatan atas keputusan kerajaan membenarkan pengedaran roti beragi di hospital semasa perayaan Paskah, sejajar keputusan mahkamah agung membatalkan larangan selama bertahun-tahun.

Parti campuran, iaitu gabungan parti nasionalis dan agama berhaluan kiri termasuk Ra’am kini mempunyai bilangan kerusi sama, 60 kerusi.

(Tindakan polis Israel terhadap rakyat Palestin di perkarangan Masjid Al-Aqsa pada 15 April 2022/AFP)

Pada Ahad, Ra’am yang mempunyai empat kerusi dalam kerajaan campuran Bennett berkata, mereka "menggantung" sokongan, dua hari selepas pertempuran antara polis dan penduduk asal Palestin di perkarangan masjid Al-Aqsa Baitulmaqdis menyebabkan 150 orang cedera.

“Jika kerajaan meneruskan langkah terhadap penduduk Islam di Baitulmaqdis… kami akan keluar daripada blok (pakatan) itu,” jelasnya parti itu menerusi satu kenyataan.

Bagimanapun, keputusan parti "menggantung" sokongan kepada pentadbiran Bennett tidak memberi kesan segera kepada kerajaan kerana Knesset ditutup sehingga 5 Mei ini.

Sumber AFP memaklumkan, Bennett akan berusaha mendapatkan kembali sokongan seterusnya meredakan ketegangan. Kerajaan Bennett masih boleh mentadbir, namun akan berdepan kesukaran bagi meluluskan undang udang baharu.

Namun, jika mana-mana anggota meninggalkan gabungan parti itu, Knesset perlu mengadakan undian tidak percaya yang memerlukan Israel mengadakan pilihan raya parlimen ke-5 dalam tempoh empat tahun. -AFP


Chelsea dan Liverpool tentukan juara Piala FA

LONDON, 18 April - Chelsea menepati ramalan untuk mara ke perlawanan akhir Piala FA.Skuad kendalian Thomas Tuchel bagaimanapun dipaksa bekerja keras sebelum dapat menjinakkan Crystal Palace 2-0 dalam aksi separuh akhir di Stadium Wembley.Tuchel memuji fokus dan ketenangan anak buahnya yang berhadapan tentangan hebat daripada pasukan lawan."Saya fikir persembahan sangat terkawal dan sangat serius. Ia sukar, lawan menukar sistem dua kali, tetapi kami menjaga serangan balas mereka."Ia sangat mencabar dari segi fizikal dan mental. Kami adalah pasukan yang paling banyak minit di Eropah," kata Tuchel.Chelsea terpaksa menunggu separuh masa kedua untuk memecah kebuntuan setelah aksi babak pertama yang sengit berakhir tanpa jaringan.Gol pertama diperoleh menerusi pemain gantian, Ruben Loftus-Cheek pada minit ke-65.Dia dibawa masuk bagi menggantikan Mateo Kovacic yang mengalami kecederaan.Mason Mount pula memastikan kemenangan tanpa keraguan menerusi penyudah yang tenang dan kemas menewaskan penjaga gawang Palace, Jack Butland pada minit ke-76.

(Mason Mount meraikan kejayaan selepas menjaringkan gol kedua pasukannya semasa perlawanan bola sepak separuh akhir Piala FA Inggeris antara Chelsea dan Crystal Palace di Stadium Wembley/AFP)

Chelsea akan bertemu Liverpool dalam perlawanan akhir di Wembley pada 14 Mei.Ia merupakan penampilan ketiga berturut-turut The Blues dalam perlawanan akhir Piala FA. -AFP


Sri Lanka muflis? Harga bahan api melonjak 35% menjelang rundingan IMF

(Penduduk terpaksa menunggu lama untuk membeli bahan api di Colombo pada 15 April 2022/AFP)

COLOMBO, 18 April- Harga runcit bahan api di Sri Lanka naik sehingga 35% pada Isnin, langkah dibuat peruncit utama bahan api di negara itu tatkala kerajaan berdepan masalah ekonomi yang serius dan bersedia mengadakan rundingan dengan Tabung Kewangan Antarabangsa (IMF) untuk menyelamatkan ekonomi.

Sri Lanka kini berdepan krisis ekonomi paling buruk sejak kemerdekaan dari Britain pada 1948. Keadaan itu menyebabkan rakyat kekurangan bahan api, bekalan makanan dan perubatan yang serius.

Menurut Lanka IOC,  peruncit utama yang menyumbang satu pertiga daripada keseluruhan pasaran bahan api tempatan, syarikat terpaksa menaikkan harga diesel sebanyak 75 rupee kepada 327 rupee seliter manakala petrol sebanyak 35 rupee kepada 367 rupee atau kira-kira RM5.09 seliter.

Manakala syarikat kendalian kerajaan, Ceylon Petroleum Corporation; menyumbang dua pertiga daripada pasaran dan telah mengenakan catuan bahan api pada minggu lalu, tidak menaikkan harga, namun kebanyakan stesen minyak kendaliannya sudah habis bekalan.

Lanka IOC, syarikat Indian Oil Corporation memberitahu, penyusutan mendadak mata wang tempatan mendorong syarikat menyemak semula harga runcit bahan api semasa selepas dinaikkan 20%, tiga minggu lalu.

Sejak awal tahun, harga bahan api meningkat 90% manakala diesel yang kebiasanyan digunakan kenderaan awam, meningkat sehingga 138%.

"Kejatuhan nilai mata wang rupee lebih 60% sebulan lalu mendorong Lanka IOC sekali lagi meningkatkan harga jualan runcit berkuat kuasa hari ini,” kata syarikat itu.

(Penduduk Colombo berbaris untuk membeli bahan api pada 11 April 2022/AFP)

Peningkatan harga itu berlaku tatkala Menteri Kewangan baharu Sri Lanka, Ali Sabry mengetuai delegasi ke Washington bagi mendapatkan bantuan kewangan antaran AS$3 – AS$4 bilion daripada IMF bagi mengatasi masalah imbangan pembayaran seterusnya meningkatkan rizab yang semakin berkurangan.

Minggu lepas, kerajaan Sri Lanka mengumumkan penggantungan sementara pembayaran balik semua hutang luar negaranya kerana tidak lagi mampu memenuhi komitmen melunaskan hutang selepas kedudukan kewangan semakin lemah akibat kejutan luaran dan dalaman.

Kerajaan turut mengumumkan dagangan Bursa Saham Colombo dihentikan selama lima hari mulai Isnin tatkala bimbang akan kejatuhan pasaran.

Krisis ekonomi Sri Lanka semakin buruk kesan pandemik COVID-19 yang mengurangan kiriman wang rakyat Sri Lanka yang bekerja di luar negara serta melumpuhkan sektor pelancongan yang menjadi sumber hasil negara.

Pada Mac 2020, kerajaan telah mengenakan larangan import secara meluas bagi menyelamatkan mata wang asing dan kini berdepan rekod inflasi terburuk atau mungkin muflis. -AFP


443 maut, 63 masih hilang banjir dI Afrika Selatan

DURBAN, 18 April - sungka korban banjir di wilayah KwaZulu-Natal, Afrika Selatan meningkat kepada lebih 443 mangsa dengan puluhan lagi masih hilang.Pasukan penyelamat kini mempertingkat usaha untuk mengesan mangsa yang belum ditemukan dalam keadaan cuaca yang tidak menentu. Banjir telah menyebabkan beribu-ribu penduduk kehilangan tempat tinggal, bekalan elektrik terputus dan perkhidmatan air terganggu serta menjejaskan operasi di salah satu pelabuhan tersibuk di Afrika, Durban.

Nilai keseluruhan kerosakan infrastruktur dianggarkan berjumlah lebih daripada 10 bilion rand.Pejabat Presiden Cyril Ramaphosa mengumumkan, beliau telah menangguhkan lawatan kerja ke Arab Saudi untuk memberi tumpuan kepada bencana itu.Ramaphosa akan bertemu menteri kabinet untuk menilai tindak balas terhadap krisis.


Lima maut serangan Rusia di Kharkhiv timur Ukraine

(Anggota bomba cuba memadamkan kebakaran di bangunan kediaman berikutan pengeboman di tengah bandar Kharkiv/AFP)

KHARKIV, 18 April - Sekurang-kurangnya lima orang maut manakala 13 lagi cedera dalam serangan yang dilancarkan tentera Rusia di Kharkiv, bandar kedua terbesar di timur laut Ukraine.Ketua Jabatan Kesihatan Daerah Kharkiv, Maksym Khaustov, mengesahkan kematian tersebut menyusuli beberapa serangan yang menurut wartawan AFP di tempat kejadian menyebabkan kebakaran di beberapa kawasan di bandar itu.Bumbung bangunan juga rosak teruk dalam serangan ke atas kawasan perumahan di tengah bandar itu.Kereta bomba bergegas ke semua kawasan bagi memadam kebakaran di tingkat atas bangunan yang terkena serangan peluru berpandu tentera Rusia.

(Anggota bomba memadam kebakaran di tingkat atas bangunan yang diserang peluru berpandu Russia di bandar Kharkiv, Ukraine/AFP)

Serangan itu mencetuskan rasa cemas di jalan raya, dengan penduduk melarikan diri manakala kereta bergegas meninggalkan tempat kejadian.

Wartawan AFP melaporkan lima kebakaran manakala seorang penduduk setempat berkata beliau terdengar antara enam hingga lapan serangan peluru berpandu.Sejak berundur dari kawasan utara untuk menawan ibu kota Kiev, Kremlin memperhebatkan serangan terhadap bahagian timur Ukraine, termasuk Kharkiv yang terletak hanya 21 kilometer dari sempadan Russia.Pada Jumaat lalu, serangan terhadap kawasan kediaman di bandar itu dilaporkan meragut 10 nyawa manakala dua orang lagi maut akibat serangan tentera Rusia Sabtu lalu. - AFP


Shanghai lapor tiga kes kematian COVID-19 pertama sejak sekatan pergerakan dikuatkuasakan

SHANGHAI, 18 April - Shanghai hari ini melaporkan tiga kes kematian akibat COVID-19, pengumuman rasmi pertama kematian akibat wabak itu sejak sekatan pergerakan dikuatkuasakan selama berminggu-minggu. Ketiga-tiganya warga emas.Sejak Mac, beberapa sekatan telah menyebabkan kebanyakan daripada 25 juta penduduk terkurung di dalam atau perkarangan rumah, dengan jumlah kes harian kerap melebihi 25,000."Keadaan mereka merosot menjadi kes teruk selepas dimasukkan ke hospital, dan meninggal dunia selepas semua usaha untuk memulihkan mereka terbukti tidak berkesan," menurut kenyataan Majlis Bandar Raya Shanghai yang dimuat naik ke akaun media sosial rasmi.

Kenyataan itu memaklumkan, dua daripada yang maut adalah wanita berusia 89 dan 91 tahun, manakala yang ketiga adalah lelaki berusia 91 tahun.22,248 kes harian diumumkan hari ini.Walaupun agak rendah berbanding penularan global, angka itu melanjutkan lagi trend semasa yang menyaksikan puluhan ribu kes harian, yang kebanyakannya asimtomatik.Sebagai tindak balas, pihak berkuasa telah menggandakan pendekatan toleransi sifar Beijing terhadap virus itu, berikrar untuk meneruskan sekatan pergerakan yang membebankan dan mengasingkan sesiapa yang diuji positif -- walaupun mereka tidak menunjukkan sebarang gejala jangkitan.Penduduk Shanghai salah satu bandar terkaya dan paling kosmopolitan di China mengeluh kerana diletak bawah sekatan.Ramai yang mengadu tentang kekurangan makanan selain kuarantin dan penguatkuasaan yang berat. -AFP


Satu daripada lima manusia berdepan kemiskinan, kelaparan akibat krisis Ukraine - Guterres

PRAGUE, 18 April - Krisis di Ukraine boleh mengakibatkan lebih satu daripada lima orang, atau sekitar 1.7 bilion populasi dunia berdepan kemiskinan dan kelaparan, menurut Setiausaha Agung Pertubuhan Bangsa-Bangsa Bersatu (PBB) António Guterres."Kita melihat tragedi itu berlaku di Ukraine. Tetapi tanpa disedari, krisis itu turut mendatangkan kesan buruk terhadap negara membangun."Krisis itu boleh menjerumus sehingga 1.7 bilion orang, atau lebih satu perlima manusia ke dalam kancah kemiskinan dan kelaparan yang berterusan," Lapor Sputnik memetik Guterres sebagai berkata dalam temu bual dengan Czech Seznam Zpravy, pada Ahad.

Ukraine dan Rusia menyumbang 30% pengeluaran gandum dan barli dunia, membekalkan satu perlima keluaran jagung dan lebih separuh pembekalan minyak bunga matahari.Kedua-dua negara itu turut menyumbang lebih satu pertiga import gandum kepada 45 negara membangun.Beliau berkata krisis Ukraine menyekat eksport bijirin dan mengganggu rantaian bekalan, menyebabkan harga melambung tinggi.Sejak awal 2022, harga gandum dan jagung telah meningkat sebanyak 30%, harga minyak mentah Brent telah meningkat lebih 60%, manakala harga gas dan baja meningkat lebih dua kali ganda.Guterres menggesa ke arah pembaharuan global yang mengubah sistem kewangan dunia sebelum ini "yang menjadikan yang kaya lebih kaya, dan yang miskin lebih miskin".Pengarah Urusan Tabung Kewangan Antarabangsa (IMF) Kristalina Georgieva berkata pada Khamis konflik Ukraine menurunkan unjuran 143 ekonomi tahun ini, yang secara kolektif membentuk 86% daripada Keluaran Dalam Negara Kasar (KDNK) dunia.Ketua-ketua IMF, Bank Dunia, Program Makanan Sedunia (WFP), dan Pertubuhan Perdagangan Dunia (WTO) mengeluarkan kenyataan bersama pada Rabu menggesa tindakan segera dan teratur bagi menangani keselamatan makanan di tengah-tengah krisis Ukraine, di samping ancaman wabak COVID-19 yang masih berterusan.-BERNAMA


4.8 juta rakyat Ukraine jadi pelarian, UNHCR harap keamanan dikembalikan

GENEVA, 18 April - Pengarah Agensi Pelarian UNCHR, Filippo Grandi berharap keamanan dapat segera dikembalikan di Ukraine.Tegas beliau, peperangan akan menyukarkan semua pihak.Sejak pencerobohan Rusia pada 24 Februari, seramai 4.8 juta rakyat Ukraine meninggalkan negara mereka.Angka tersebut meningkat lebih 32,000 berbanding jumlah keseluruhan pada Sabtu lalu.Pertubuhan Migrasi Antarabangsa (IOM) PBB berkata, hampir 215,000 orang dengan sebahagian besarnya pelajar dan pekerja warga asing turut melarikan diri ke negara jiran, bermakna lebih lima juta orang secara keseluruhannya sudah meninggalkan Ukraine sejak perang bermula.Ini sekali gus menjadi krisis perpindahan dan kemanusiaan yang paling cepat berlaku.Ia menyaksikan lebih 2.75 juta pelarian Ukraine lari mencari perlindungan ke Poland. Manakala 740,000 ribu lagi tiba di Romania.

(Kemusnahan bangunan di bandar Borodianka di wilayah Kiev/AFP)

Statistik UNHCR menunjukkan hampir 645,000 warga Ukraine melarikan diri sejak Februari lalu, dengan hampir 3.4 juta berbuat demikian pada Mac dan lebih 830,000 meninggalkan negara itu setakat bulan ini.Wanita dan kanak-kanak menyumbang sebanyak 90% daripada jumlah pelarian, sementara lelaki berumur 18 hingga 60 tahun layak untuk panggilan tentera dan tidak dibenarkan keluar dari negara itu.Hampir dua pertiga daripada semua kanak-kanak Ukraine telah dipaksa keluar dari rumah masing-masing, termasuk mereka yang masih berada di dalam negara.Selain pelarian, IOM menganggarkan 7.1 juta orang meninggalkan kediaman mereka tetapi masih berada di Ukraine.Sebelum penerobohan, Ukraine mempunyai populasi 37 juta orang di wilayah yang dikawal di Kiev, tidak termasuk Crimea.-AFP


Ukraine dedah 21 wartawan terbunuh sejak konflik Ukraine - Rusia

(Wartawan melaporkan dari lapangan pekerja forensik membariskan mayat orang awam yang dikumpulkan dari kubur besar di Kiev, Ukraine pada 8 April lalu/FOTO AP)

KIEV, 17 April - Seramai 21 wartawan dilaporkan terkorban sejak operasi ketenteraan Rusia bermula pada 24 Februari lalu.Pendedahan itu dilaporkan oleh Parlimen Ukraine pada Sabtu dalam laporan Jawatankuasa mengenai Kebebasan Bersuara, dan diterbitkan di laman sesawang parlimen. Laporan itu turut mendedahkan nama-nama wartawan yang maut termasuk dari agensi media asing.Pertubuhan Bangsa-Bangsa Bersatu (PBB) menganggarkan sekurang-kurangnya 1,982 orang awam terbunuh dan 2,651 lagi cedera sejak konflik peperangan itu bermula.Malah, angka sebenar dipercayai jauh lebih tinggi dari yang dilaporkan.

(Brent Renaud, 50, pembuat dokumentari video untuk Time Studios maut ditembak di Irpin/FOTO Jeff Newton)

Ekoran peperangan dan konflik yang semakin tegang antara Ukraine dan Rusia, lebih 4.8 juta rakyat Ukraine telah melarikan diri ke negara jiran, dan lebih tujuh juta lagi hilang tempat tinggal.Pada 13 Mac lalu, media melaporkan Brent Renaud, 50, wartawan antarabangsa pertama terbunuh di Ukraine sejak serangan Rusia ke atas Ukraine.Renaud wartawan Amerika Syarikat (AS) maut ditembak dan meninggal serta merta akibat luka tembakan pada lehernya.Manakala, 1 Mac lalu, seorang wartawan Ukraine maut ketika serangan peluru berpandu Russia yang menyasarkan menara televisyen Kiev, yang membunuh lima pejalan kaki.


Korban banjir di Afrika Selatan cecah 400 orang

DURBAN, 17 April- Angka korban akibat banjir besar di tenggara Afrika Selatan terus meningkat mencecah hampir 400 orang. Manakala, 27 yang lain dilaporkan masih hilang dan lebih 40,000 penduduk hilang tempat tinggal. Pegawai perkhidmatan perubatan kecemasan Durban, Robert McKenzie memberitahu, hujan lebat masih berlaku di wilayah tenggara KwaZulu-Natal (KZN) dan Durban masih diletakkan dalam keadaan berjaga-jaga. Harapan untuk mencari penduduk yang terselamat juga semakin tipis.

(Pasukan penyelamat sedang melakukan kerja pencarian mangsa banjir. /AFP)

Sementara itu, beribu-ribu mangsa yang terselamat dan kehilangan tempat tinggal selepas kediaman masing-masing musnah, ditempatkan di pusat perlindungan sementara. Menteri Perumahan Mmamoloko Kubayi, memberitahu 13,593 rumah telah rosak, dengan hampir 4,000 daripadanya musnah. Tindakan kini lebih tertumpu kepada pemulihan perkhidmatan dan bantuan kemanusiaan. -AFP


Sekatan pergerakan berterusan jejas industri automatif di China

BEIJING, 17 April- Sekatan pergerakan yang berterusan bakal menjejaskan industri automotif China. Ketua Eksekutif XPeng-- He Xiaopeng mengakui sekatan ekonomi memberi kesan teruk terhadap industri pengeluaran kenderaan. Mac lepas, rekod jualan kereta merosot 10.5 peratus.

Prestasi itu jelasnya jika tidak ditangani bakal menghentikan operasi pengeluaran secara keseluruhan mulai Mei ini. Sementara itu, Perdana Menteri, Li Keqiang berkata sokongan negara perlu dipertingkatkan termasuk pemotongan nisbah keperluan rizab untuk bank bagi membantu sektor memerlukan. Ahli ekonomi turut menjangkakan akibat yang lebih besar kesan sekatan pada April dan menjejaskan pertumbuhan ekonomi. -AFP


Pertempuran di India tercetus ketika perarakan agama Hindu

NEW DELHI, 17 April- Pertempuran yang berlaku ketika perarakan agama Hindu semalam mengakibatkan beberapa orang cedera termasuk anggota polis.Demikian menurut pihak polis beberapa hari selepas insiden keganasan yang turut berkait dengan agama berlaku di tiga negeri.Beberapa orang saksi berkata, keganasan tercetus antara orang Islam dan Hindu ketika perarakan di Jahangirpuri, pinggir bandar New Delhi.Polis berkata, pihak berkuasa masih menjalankan siasatan lanjut berhubung insiden berkenaan."Kami masih menilai berapa ramai yang cedera, selain beberapa anggota polis turut tercedera," kata seorang pegawai polis di Jahangirpuri, Deependra Pathak.Keganasan berlaku ketika perarakan bersempena perayaan Hindu, Hanuman Jayanti, kata polis tanpa memberikan butiran lanjut.Semalam, penunjuk perasaan di New Delhi melaungkan slogan terhadap kerajaan di bawah pentadbiran Perdana Menteri, Narendra Modi.Ini susulan dakwaan yang menyatakan umat Islam menjadi sasaran keganasan oleh pihak berkuasa selepas pertempuran Hindu-Muslim di beberapa bahagian membabitkan tiga negeri yang diperintah parti nasionalis Hindu, pimpinan Modi.

(Keadaan di Jahangirpuri selepas pertempuran berlaku. /AFP)

Pertempuran pada Ahad lalu yang berlaku ketika perayaan agama mendorong polis mengenakan perintah berkurung di sebuah bandar, selain mengharamkan perhimpunan lebih daripada empat orang di beberapa bahagian negeri.Pihak berkuasa tempatan juga bertindak merobohkan rumah dan kedai yang disyaki milik perusuh Islam di tengah negeri Madhya Pradesh selepas keganasan yang tercetus ketika festival Hindu, Ram Navami, menurut seorang pegawai polis yang enggan namanya didedahkan.Polis dan pihak berkuasa tempatan memberitahu Reuters selepas pertempuran berlaku, mereka bebas daripada bersikap berat sebelah dan bertindak mengikut undang-undang.Ahli politik pembangkang menuduh parti nasionalis Hindu yang juga sayap kanan Modi, Bharatiya Janata Party (BJP) mencetuskan ketegangan di antara majoriti Hindu dan Muslim di negeri yang diperintah. -REUTERS


Korea Utara uji lagi senjata baharu

SEOUL, 17 April- Korea Utara telah menguji sistem senjata baharu, di bawah pengawasan pemimpin Kim Jong Un, yang didakwa akan meningkatkan kecekapan senjata nuklear taktikalnya."Senjata berpandu taktikal jenis baharu amat penting dalam meningkatkan kuasa tembakan unit artileri jarak jauh barisan hadapan dan meningkatkan kecekapan dalam operasi nuklear taktikal," lapor Agensi Berita Pusat Korea rasmi, hari ini.Ujian itu dilakukan berdasarkan arahan Jong Un kepada pasukan penyelidikan tentera untuk meningkatkan lagi keupayaan pertahanan dan pasukan tempur nuklear.Jumaat lalu, Korea Utara menyambut hari kelahiran pemimpin Korea Utara, Kim Kim Il Sung, dengan perarakan awam yang besar, bunga api dan tarian.Penganalisis serta pegawai Korea Selatan dan Amerika Syarikat juga berpendapat ujian nuklear itu berkemungkinan dilakukan ketika sambutan berkenaan.Sambutan ulang tahun itu diadakan tiga minggu selepas Korea Utara mengadakan ujian peluru berpandu balistik antara benua terbesar, sejak pertama kali senjata paling berkuasa Jong Un diuji pada 2017.Dalam pada itu, penganalisis Korea Utara menjangkakan ujian nuklear ketujuh mungkin akan dilaksanakan beberapa minggu akan datang.Imej satelit telah menunjukkan terdapat aktiviti terbaharu di terowong tapak ujian nuklear Punggye-ri.

(Reaksi Kim Jong Un selepas ujian senjata dilakukan. /AFP)

Korea Utara telah menguji senjata nuklear enam kali sejak 2006 dan menggembar-gemburkan kejayaan yang terakhir dan paling berkuasa pada 2017, iaitu bom hidrogen dengan anggaran hasil 250 kiloton.Dengan ujian nuklear baharu, pakar berkata Pyongyang akan berusaha untuk mengecilkan kepala peledak nuklear untuk dipasang pada ICBMnya.Pegawai Korea Selatan berkata Pyongyang masih boleh mengadakan perarakan tentera atau menjalankan ujian senjata pada atau sekitar 25 April, ulang tahun penubuhan Tentera Rakyat Korea.Ulang tahun itu bertepatan dengan latihan ketenteraan bersama antara Seoul dan Washington, yang akan bermula Isnin depan.Korea Selatan dan Amerika Syarikat kerap mengadakan latihan ketenteraan, namun Pyongyang membantah latihan itu sebagai latihan perang. -AFP


Junta Mynmar beri pengampunan kepada 1,600 banduan penjara

YANGON, 17 April 17- Junta Myanmar akan membebaskan lebih 1,600 banduan dari penjara di seluruh negara hari ini sebagai tanda sambutan tahun baharu dalam kalendar Buddha.Bagaimanapun, tidak dinyatakan sama ada pengampunan akan diberikan kepada penunjuk perasaan atau penjenayah biasa.Negara Asia Tenggara itu bergolak sejak penggulingan tentera kerajaan Aung San Suu Kyi tahun lalu, yang mencetuskan bantahan besar-besaran sehingga tindakan keras terpaksa dilakukan.Kira-kira 1,619 banduan, termasuk 42 warga asing telah mendapat pengampunan dan akan dibebaskan sempena tahun baharu, menurut pengumuman yang disiarkan stesen televisyen tempatan, pada Ahad.Laporan juga tidak menyebut individu yang akan menerima pengampunan seperti ahli akademik Australia Sean Turnell, bekas penasihat kepada Aung San Suu Kyi, yang ditangkap sejurus selepas rampasan kuasa.Beliau kini dibicarakan kerana didakwa melanggar akta rahsia rasmi, yang membawa hukuman penjara maksimum 14 tahun.

Butiran tepat mengenai dakwaan kesalahannya belum didedahkan kepada umum, meskipun stesen televisyen tempatan berkata beliau mempunyai akses kepada "maklumat rahsia kewangan negara" serta cubaan melarikan diri dari negara itu.Myanmar lazimnya memberikan pengampunan tahunan kepada ribuan banduan sebagai tradisi pada sambutan Tahun Baharu Buddha. Berbeza dengan tahun ini, pihak tentera masih meneruskan kekerasan di jalan-jalan utama ibu negara susulan bantahan pemerintah junta. -AFP


Bumi Kiev diserang lagi

KIEV, 17 April- Rusia melancarkan serangan udara ke atas Kiev semalam.Kejadian berlaku ketika Presiden Volodymyr Zelensky memberi amaran rundingan damai dengan Moscow akan dibatalkan sekiranya tentera Ukraine di bandar pelabuhan yang dikepung di Mariupol terbunuh.Pertumpahan darah terbaharu di ibu negara Ukraine dan tekanan yang semakin meningkat ke atas Mariupol berlaku apabila Canselor Austria, pemimpin Eropah pertama yang bertemu dengan Vladimir Putin secara peribadi sejak pencerobohan bermula.Kepulan asap di daerah Darnyrsky dianggap serangan 'jarak jauh berketepatan tinggi' ke atas sebuah kilang persenjataan, membunuh seorang dan mencederakan beberapa yang lain.Sejumlah anggota polis dan tentera turut dikerah ke sekitar kawasan kilang yang mengalami kerosakan teruk itu.

"Pasukan kami melakukan segala yang mungkin untuk melindungi keselamatan semua, tetapi musuh adalah berbahaya dan kejam," kata Datuk Bandar Kyiv, Vitali Klitschko.Serangan itu berlaku sehari selepas serangan sama ke atas loji yang menghasilkan peluru berpandu Neptune, jenis yang menurut Kiev dan Washington, menenggelamkan kapal utama Laut Hitam Russia, Moskva pada Khamis lalu.Sementara itu, bandar kedua terbesar di Ukraine, Kharkiv berlaku serangan peluru berpandu Russia di daerah kediaman, membunuh sekurang-kurang dua orang semalam dan mencederakan 18 yang lain, kata pejabat pendakwa raya.Menteri Dalam Negeri Ukraine, Denys Monastyrsky berkata, tiga orang terbunuh dan empat lagi parah dalam operasi di Kharkiv. -AFP


Banjir Afrika Selatan, angka korban lebih 300 orang

DURBAN, 17 April - Angka kematian kini meningkat kepada 398 orang, 27 lagi dilaporkan masih hilang dalam kejadian banjir besar di bahagian Tenggara Afrika Selatan.Manakala, lebih daripada 40,000 telah kehilangan tempat tinggal menurut kerajaan dalam satu kenyataan. Banjir yang melanda memusnahkan jalanraya, hospital dan menghanyutkan rumah serta mereka yang terperangkap di dalamnya.Pegawai Perkhidmatan Perubatan Kecemasan Durban, Robert McKenzie berkata hujan lebat masih berlaku di wilayah tenggara KwaZulu-Natal (KZN).Justeru, Durban masih diletakkan dalam keadaan berjaga-jaga.Operasi pemulihan dan bantuan kemanusiaan sedang dijalankan di bandar yang berpenduduk 3.5 juta orang itu."Masih ada mayat yang ditemui dalam rumah, terutamanya dari kawasan luar bandar," kata Shawn Herbst dari syarikat responden pertama Netcare 911 kepada AFP."Masih terdapat kerosakan yang berlaku, terutamanya dengan hujan yang kita alami hari ini", katanya.Hujan hujung minggu ini tidak akan menjadi seperti beberapa hari lalu", kata Puseletso Mofokeng, peramal Perkhidmatan Cuaca Afrika Selatan.Enam hari selepas banjir melanda, harapan untuk mencari mangsa yang terselamat semakin sukar dan Jurucakap Perkhidmatan Perubatan Kecemasan Durban, Robert McKenzie berkata tindakan kini tertumpu kepada pemulihan dan bantuan kemanusiaan.“Kami telah beralih daripada fasa kecemasan kepada fasa pemulihan bencana, lebih kepada usaha bantuan kemanusiaan dan pemulihan perkhidmatan,” katanya.-AFP


Ketua PBB gesa perdamaian di Baitulmaqdis selepas pertempuran Palestin-Israel

NEW YORK, 16 April - Setiausaha Agung Pertubuhan Bangsa-Bangsa Bersatu (PBB) Antonio Guterres pada Jumaat menyuarakan kebimbangan mengenai situasi keselamatan yang semakin merosot di Baitulmaqdis dan menggesa pihak berkaitan meredakan ketegangan, kata jurucakapnya.Pertempuran meletus antara tentera Israel dan rakyat Palestin di perkarangan masjid Al-Aqsa di Baitulmaqdis pada Jumaat, mengakibatkan lebih 100 orang cedera, lapor Agensi Berita Xinhua.

“Setiausaha agung menyeru para pemimpin dua pihak membantu menenangkan keadaan.“Provokasi di tapak suci itu, mesti dihentikan bagi mengelakkan ketegangan lebih parah,” kata jurucakap Stephane Dujarric dalam satu kenyataan.Guterres mengulangi gesaannya agar status quo di tapak suci di Baitulmaqdis ditegakkan dan dihormati.Penyelaras Khas PBB untuk Proses Keamanan Timur Tengah Tor Wennesland kini sedang berhubung rapat dengan pihak berkepentingan bagi menenangkan keadaan.Guterres mengulangi komitmennya menyokong rakyat Palestin dan Israel menyelesaikan konflik berdasarkan resolusi PBB berkaitan, undang-undang antarabangsa dan perjanjian dua hala, menurut kenyataan itu.Ketegangan antara Israel dan Palestin memuncak di Tebing Barat dan Baitulmaqdis Timur sejak tiga minggu lalu ketika perayaan Easter serentak dengan Ramadan. -BERNAMA


COVID-19: PM Thailand arah tingkat persediaan pasca Songkran

BANGKOK, 17 April - Perdana Menteri Thailand, Prayuth Chan o-cha mengarahkan Kementerian Kesihatan Awam dan agensi lain yang berkaitan untuk meningkatkan tahap persediaan berikutan kemungkinan wujud kluster COVID-19 selepas percutian Songkran.Menurut jurucakap kerajaan Thanakorn Wangboonkongchana antara persediaan yang perlu dilakukan kementerian dan agensi ialah menyediakan lebih banyak katil dan pusat pengasingan komuniti.

(Perdana Menteri Thailand, Prayuth Chan o-cha)

“Orang ramai digesa memantau kesihatan mereka selama tujuh hingga 10 hari selepas pulang dari percutian Songkran. Sekiranya mempunyai gejala mereka mesti segera mendapatkan nasihat perubatan, dan menjalani ujian saringan,” katanya dalam satu kenyataan pada Sabtu.Beliau berkata Pejabat Keselamatan Kesihatan Negara (NHSO) juga telah menyediakan talian hotline 1330 COVID-19 untuk memenuhi peningkatan permintaan mendapatkan bantuan selepas Songkran.Talian 1330 akan menyelaraskan permintaan dan pertanyaan pesakit COVID-19 serta pendaftaran untuk pengasingan rumah dan komuniti selain menyediakan pengangkutan ke hospital bergantung kepada gejala yang dialami. Thailand melaporkan lebih 4 juta kes COVID-19 dengan 18,892 jangkitan baharu direkodkan dalam tempoh 24 jam lepas. Sehingga kini jumlah kumulatif kes di seluruh negara sebanyak 4,012,184 kes sejak pandemik melanda Thailand pada Mac 2020.Sementara itu, 125 kematian dilaporkan dalam tempoh 24 jam lepas, menjadikan jumlah korban setakat ini sebanyak 26,754 orang. Kadar penggunaan katil hospital adalah 26.7 peratus setakat ini. -BERNAMA


Kilang pembuatan aset tentera Ukraine dibedil Rusia

(Setem khas yang dikeluarkan Ukraine mendapat sambutan hangat rakyatnya khusus pengumpul setem/REUTERS)

KIEV, 16 April- Kilang pembuatan aset ketenteraan Ukraine di bedil bom Rusia.Kementerian Pertahanan Rusia menyebut mereka menggunakan senjata berskala jarak jauh untuk memusnahkan kemudahan ketenteraan di Kiev.Serangan melibatkan ibu negara Ukraine adalah antara yang pertama sejak konflik itu mula tercetus pada Februari.Serangan Rusia pada Jumaat itu memusnahkan kemudahan bagi pembuatan peluru berpandu.

Sementara itu, susulan kapal perang milik Rusia, Moskva karam di Laut Hitam, Ukraine telah mengeluarkan setem khas mengenai insiden itu.Moskva merupakan kapal peluru berpandu terbesar era Soviet yang karam ketika berpatah balik ke pelabuhan ditambah dengan cuaca ribut. Kapal Moskva dilengkapi sistem persenjataan peluru berpandu yang menjadi armada laut utama Moscow dalam kempen serangan terhadap Ukraine. Orang ramai beratur panjang semata-mata untuk mendapatkan koleksi khas setem berkenaan.Bagi peminat setem, ia merupakan hari bersejarah dan setem berkenaan harus disimpan sebagai kenang-kenangan masa hadapan.-AFP


Kadar pertumbuhan ekonomi di Eropah dijangka lebih rendah, inflasi lebih tinggi - ECB

ANKARA, 16 April - Eropah dijangka menyaksikan pertumbuhan ekonomi lebih rendah dan kadar inflasi lebih tinggi susulan operasi ketenteraan berterusan Rusia di Ukraine yang kini memasuki lapan minggu, menurut Bank Pusat Eropah (ECB) pada Jumaat.Menurut tinjauan ECB bagi suku kedua 2022, kadar inflasi dijangka mencecah enam peratus pada tahun ini, manakala 2.4% pada tahun depan.

Anggaran inflasi sebelum ini sekitar tiga peratus untuk 2022 dan 1.8% bagi 2023, lapor Agensi Anadolu.Sementara itu, ramalan pertumbuhan ekonomi diturunkan kepada 2.9% berbanding 4.2% untuk 2022 dan 2.3% daripada 2.7% untuk 2023. "Para peramal mendakwa krisis di Ukraine menjadi faktor utama di sebalik semakan ramalan makroekonomi."Semakan ini mencerminkan kesan tidak langsung akibat harga tenaga dan makanan yang lebih tinggi serta gangguan terhadap rantaian bekalan," menurut tinjauan itu. -BERNAMA


AS suara kebimbangan terhadap keganasan di masjid Al-Aqsa

WASHINGTON, 16 April - Amerika Syarikat (AS) pada Jumaat menyuarakan kebimbangan berhubung keganasan di perkarangan Masjid al-Aqsa di Baitulmaqdis Timur serta menggesa semua pihak untuk berdamai, lapor Agensi Anadolu."Kami menyeru semua pihak mengelakkan sebarang tindakan provokatif dan retorik, serta mengekalkan status quo bersejarah di Haram al-Sharif.“Kami menggesa tentera Israel dan pegawai Palestin bekerjasama meredakan ketegangan demi memastikan keselamatan semua pihak,” kata jurucakap Jabatan Negara AS Ned Price dalam satu kenyataan.Price berkata agensi itu memantau rapat perkembangan semasa dan akan berhubung dengan pegawai tertinggi Israel dan Palestin untuk mencari jalan penyelesaian.

(Polis Israel melepaskan gas pemedih mata semasa pertempuran terhadap umat Islam Palestin di Masjid Al-Aqsa pada Jumaat/FOTO AFP)

Ketegangan memuncak di seluruh wilayah Palestin sejak awal April susulan serbuan berulang kali Israel untuk menahan warga Palestin yang "dikehendaki".Pertempuran meletus antara tentera Israel dan penduduk Palestin selepas solat subuh di perkarangan masjid Al-Aqsa sehingga mengakibatkan 153 rakyat Palestin cedera.Sementara itu, Lembaga Hal Ehwal Tahanan dan Bekas Tahanan Palestin memaklumkan tentera Israel menahan 400 warga Palestin dalam serbuan itu. - BERNAMA


Angka kematian akibat ribut Megi di Filipina meningkat 167, 110 masih hilang

MANILA, 16 April - Angka kematian akibat tanah runtuh dan banjir di Filipina yang dicetuskan ribut tropika Megi meningkat kepada 167, manakala 110 lagi masih hilang, menurut Majlis Pengurusan Risiko Bencana Kebangsaan pada Sabtu.Hujan lebat melanda wilayah tengah dan selatan Filipina, mengakibatkan banjir dan tanah runtuh di beberapa perkampungan di bandar Baybay dan bandar Abuyog di wilayah Leyte, lapor Agensi Berita Xinhua.Pada Jumaat, Presiden Filipina, Rodrigo Duterte melawat wilayah yang terjejas dan menyerahkan bantuan kepada mangsa terselamat.

Filipina adalah antara negara paling terdedah kepada bencana alam di dunia, terutamanya kedudukannya di Lingkaran Api Pasifik dan Taufan Pasifik.Secara purata, negara itu mengalami 20 ribut taufan setiap tahun.Megi adalah ribut pertama melanda negara Asia Tenggara itu pada tahun ini.


Pakistan kecam serangan Israel ke atas Masjid Al Aqsa

ISLAMABAD, 16 April - Pakistan bersama negara Islam lain mengecam serangan Israel ke atas Masjid Al Aqsa pada Jumaat, susulan ketegangan terus memuncak di Baitulmaqdis."Kami mengecam sekeras-kerasnya serangan ke atas jemaah terutama ketika Ramadan, ia melanggar norma kemanusiaan dan undang-undang hak asasi manusia," menurut Kementerian Luar Pakistan (MOFA) dalam satu kenyataan."Sejak beberapa minggu kebelakangan ini, tentera Israel telah membunuh berpuluh-puluh dan mencederakan ramai rakyat Palestin di Baitulmaqdis Timur serta kawasan lain."Peningkatan aktiviti keganasan tentera Israel di wilayah Palestin amat dikesali," menurut kementerian itu.Sehingga kini, tentera Israel telah mencederakan kira-kira 150 rakyat Palestin dan menahan ratusan orang selepas menyerbu perkarangan masjid pada Jumaat, menurut laporan.Rakyat Palestin mengadakan protes selepas serangan itu dan menyeru negara Islam melindungi Al Aqsa.

Sebilangan ahli politik Pakistan turut mengecam tindakan Israel dan menyuarakan solidariti bersama rakyat Palestin.Pengerusi Senat, Muhammad Sadiq Sanjrani berkata kumpulan hak asasi manusia dan Pertubuhan Bangsa-Bangsa Bersatu harus memberi perhatian segera mengenai pencerobohan itu dan meminta tentera Israel bertanggungjawab terhadap keganasan yang tercetus.“Keganasan yang berlaku di Masjid Al Aqsa adalah satu perkara yang amat menyedihkan,” ciap Sanjrani di Twitter.Sementara itu, bekas perdana menteri, Imran Khan berkata serangan Israel ketika umat Islam sedang solat di tapak ketiga paling suci itu menyebabkan kemarahan umat Islam di seluruh dunia.Mereka yang mengutuk serangan Israel termasuk bekas Timbalan Speaker Dewan Negara, Qasim Khan Suri, bekas Menteri Luar Negeri, Shah Mahmood Qureshi dan bekas Speaker Dewan Negara, Asad Qaiser.Keganasan di Baitulmaqdis baru-baru ini menimbulkan kebimbangan berulangnya tragedi pembunuhan beramai-ramai pada Mei tahun lalu apabila Israel membunuh lebih 250 rakyat Palestin dan mengakibatkan 1,900 lagi cedera di Gaza.


Enam bulan di angkasa lepas, tiga angkasawan China kembali ke Bumi

(Kiri) Angkasawan Ye Guangfu, Wang Yaping dan Zhai Zhigang pada majlis berlepas sebelum pelancaran kapal angkasa Shenzhou-13 di Pusat Pelancaran Satelit Jiuquan di gurun Gobi pada 15 Oktober 2021/FOTO AFP)

BEIJING, 16 April - Tiga angkasawan China yang berlepas ke stesen angkasa baharu China selamat mendarat di bumi pada Sabtu, selepas 183 hari berada di angkasa lepas, menurut stesen penyiar China, CCTV.Ia sekali gus menamatkan misi angkasa lepas paling lama di Beijing setakat ini.Ketiga-tiga mereka menghabiskan masa selama enam bulan di angkasa Tiangong selepas dilancarkan dari pusat pelancaran Jiuquan di gurun Gobi, barat laut China, pada Oktober tahun lalu.China merancang menjadi kuasa utama dalam penerokaan angkasa lepas menjelang 2030 dan Mei lalu menjadi negara kedua yang meletakkan rover peneroka di Marikh, dua tahun selepas mendaratkan kapal angkasa pertama di bulan.Kapal angkasa Shenzhou-13 ialah misi terbaharu dalam usaha Beijing untuk menjadi kuasa besar angkasa lepas menyaingi AS.Ia merupakan misi kedua daripada empat kru sepanjang 2021-2022 yang dihantar untuk memasang stesen angkasa tetap pertama negara itu iaitu Tiangong, yang bermaksud "istana syurga".Tiangong dijangka beroperasi sekurang-kurangnya 10 tahun, dan ketiga-tiga angkasawan itu adalah kumpulan kedua yang tinggal di sana.

(Difahamkan, mereka akan menjalani latihan fizikal untuk menyesuaikan diri sekembalinya ke Bumi/FOTO CCTV )

Misi itu diketuai oleh bekas juruterbang tempur, Komander Zhai Zhigang, 55, yang melakukan penerokaan angkasa pada 2008.Kru kedua ialah juruterbang tentera, Wang Yaping, 41, yang juga wanita pertama menjejakkan kaki di stesen angkasa terbabit, selepas muncul sebagai wanita China yang kedua berada di angkasa pada 2013.Seorang lagi kru ialah juruterbang Tentera Pembebasan Rakyat, Ye Guangfu, 41.Ketiga-tiga mereka telah menyelesaikan misi dengan menjalankan banyak eksperimen saintifik, menyediakan peralatan dan menguji teknologi untuk pembinaan masa depan semasa mereka berada di orbit.Ia adalah misi pertama di China dalam tempoh hampir lima tahun. - AFP


Lebih 150 cedera akibat pertempuran di Masjid Al-Aqsa

BAITULMAQDIS, 16 April - Sudah Lebih 150 orang awam cedera dalam pertempuran warga Palestin dengan polis Zionis di perkarangan masjid suci iaitu Masjid Al-Aqsa pada Jumaat.Pertempuran berlaku apabila pasukan keselamatan rejim yang memecah masuk perkarangan Masjid Al-Aqsa dan menyerang umat Islam yang sedang berada di ruang solat.Ia merupakan pertempuran pertama di tapak suci itu sejak bermulanya Ramadan tahun ini.Menurut Bulan Sabit Merah Palestin, 90 orang dimasukkan ke hospital dan "puluhan" lagi dirawat di tempat kejadian.Polis Israel menyatakan sekurang-kurangnya tiga pegawai tercedera. Majoriti mereka yang cedera akibat terkena peluru getah.Kira-kira 400 orang diberkas, menurut Kelab Tahanan Palestin.

(Polis Israel menyerang rakyat Palestin di pekarangan Masjid Al-Aqsa/FOTO AFP)

Pejuang Hamas yang mengawal Gaza mengutuk serangan polis Zionis dan Israel perlu bertanggungjawab dengan apa yang telah berlaku.Sejak 22 Mac lalu, empat serangan telah tercetus yang membawa kepada 14 kes kematian. Pertempuran itu tercetus selepas tiga minggu keganasan maut berlaku di Israel dan Tebing Barat yang dicerobohi. Tahun lalu semasa bulan puasa, umat Islam bertempur dengan tentera Israel dalam konflik dahsyat selama 11 hari antara Israel dan Hamas. -AFP


Ratusan nelayan tidak bekerja susulan tragedi minyak tumpah di Peru

LIMA, 16 April- Ratusan nelayan masih tidak bekerja susulan tragedi tumpahan minyak yang mencemarkan pantai dan membunuh hidupan liar di Peru, tiga bulan lalu.“Kami tidak pernah membayangkan menghabiskan Paskah (Minggu Suci) yang menyedihkan kerana kebiasaannya orang ramai makan ikan pada masa ini,” kata Presiden persatuan nelayan tradisional tempatan, Anthony Chumpitaz, Hampir 12,000 tong minyak mentah tumpah ke laut di Peru pada 15 Januari ketika sebuah kapal tangki memunggah minyak di kilang penapisan milik gergasi tenaga Sepanyol Repsol di Ventanilla, kira-kira 30 kilometer (20 batu) di utara Lima.Dibawa arus laut, minyak itu tersebar kira-kira 140 kilometer ke utara, membunuh ratusan burung laut dan memaksa nelayan meninggalkan kerja mereka akibat pencemaran yang disifatkan sebagai bencana ekologi oleh kerajaan.Sekurang-kurangnya 5,000 nelayan dan peniaga tradisional di Lima dan wilayah jiran Huaral telah terjejas oleh tumpahan itu, menurut kerajaan.

Banyak restoran ikan dan makanan laut terpaksa ditutup."Saya berasa marah. Saya tidak mempunyai kerja. Kami tidak bersedia untuk kejadian ini," Rocio Alonzo Espinar, 30, seorang peniaga ikan di Ventanilla.Repsol, yang menyalahkan tumpahan itu disebabkan letusan gunung berapi 10,000 kilometer jauhnya berhampiran Tonga di Pasifik, telah bersetuju untuk membayar pampasan kepada nelayan dan pekedai.Chumpitaz berkata mereka yang terjejas setakat ini hanya menerima bayaran sebanyak 500 sol (AS$125) pada Januari ditambah satu lagi bayaran pendahuluan sebanyak 3,000 sol. -AFP